text:
ISOMO RYA MBERE
Isomo ryo mu gitabo cy'Ubuhanga (Buh 7, 7-11)
7Nasabye ubushishozi ndabuhabwa; ndambaza maze umwuka w'Ubuhanga unzamo. 8Ni bwo nahisemo mbugurana inkoni n'intebe bya cyami, nsanga ubukungu nta cyo bumaze, ubugereranyije n'Ubuhanga. 9Siniruhije mbugereranya n'ibuye ry'agaciro, kuko zahabu y'isi yose ari nk'umusenyi ungana urwara, naho feza ikaba nk'icyondo uyigereranyije na bwo.10Nabukunze kuruta ubuzima n'ubwiza bw'umubiri, kandi nabuhisemo bundutira urumuri, kuko icyezezi cyabwo kitagabanuka. 11Ariko kubana na bwo byanzaniye ibyiza byose icyarimwe, bwari bucigatiye mu biganza ubukungu hutagira Ingano.
ZABURI (Zab 90 (89), 12-13, 14-15, 16-17)
Inyik/ Nyagasani, utugwirize ineza yawe kugira ngo duhimbarwe.
Utwumvishe ko iminsi yacu ibaze,
bityo tuzagire umutima ushishoza.
Uhoraho, tugarukire! Uzaturakarira na ryari?
Babarira abagaragu bawe.
Utugwirize ineza yawe kuva mu gitondo,
kugira ngo duhimbarwe iminsi yose y'ubugingo bwacu.
Udushimishe mu minsi ingana n'iyo waduhannyemo,
n'imyaka ingana n'iyo twababayemo !
Ibikorwa byawe nibigaragarire abagaragu bawe,
n'ubuhangare bwawe bwiyereke abana babo !
Nyagasani Mana yacu, utugaragarize ubugwaneza bwawe,
ukomeze imirimo y'amaboko yacu,
kandi uyihe kugira akamaro karambye!
ISOMO RYA KABIRI
Isomo ryo mu Ibaruwa yandikiwe Abahebureyi (Heb 4, 12-13)
Bavandimwe, 12koko Ijambo ry'Imana ni irinyabuzima, ni irinyabushobozi kandi riratyaye kurusha inkota y'amugi abiri. Riracengera kugeza aho umutima n'ubwenge bitandukanira, hagati y'ingingo n'imisokoro; rigasobanura ibyifuzo n'ibitekerezo byihishe muri muntu. 13Nta kiremwa na kimwe kiribera intaboneka, ahubwo byose biratamuruye kandi biritaragaje mu maso y'Uwo tuzagomba kumurikira ibyacu.
IBANGONDIRIMBO RIBANZIRIZA IVANJILI (Mt5,3)
Alleluya Alleluya.
Hahirwa abakene ku mutima, kuko Ingoma iijuru ari iyabo.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 10, 17-30)
Muri icyo gihe, 17Yezu agihaguruka umuntu aza yiruka amupfukama imbere, aramubaza ati «Mwigisha mwiza, nkore iki kugira ngo nzabone ubugingo bw'iteka ho umurage?» 18Yezu aramubwira ati «Kuki unyita mwiza? Nta mwiza ubaho, keretse Imana yonyine. 19Uzi amategeko: ntuzice, ntuzasambane, ntuzibe, ntuzahamye ibinyoma, ntuzagirire abandi nabi, urajye wubaha so na nyoko.» 20Uwo muntu aramusubiza ati «Mwigisha, ibyo byose nabikurikije kuva mu buto bwanjye.» 21Yezu aramwitegereza yumva amukunze; aramubwira ati «Ubuze ikintu kimwe gusa: genda ugurishe ibyo utunze ubihe abakene, uzagira ubukire mu ijuru, hanyuma uze unkurikire.» 22We ariko abyumvise arasuherwa, agenda ababaye kuko yari atunze ibintu byinshi.
23Nuko Yezu araranganya amaso, abwira abigishwa be ati «Mbega ukuntu kuzinjira mu Ngoma y'Imana biruhije ku bakungu!» 24Abigishwa batangazwa n'ayo magambo; Yezu ariko abibasubiriramo ati «Bana banjye, mbega ukuntu biruhije kwinjira mu Ngoma y’Imana. 25Byoroheye ingamiya guca mu mwenge w'urushinge, kurusha uko byoroheye umukungu kwinjira mu Ngoma iImana!» 26Abigishwa barushaho gutangara barabazanya bati «Ubwo se ni nde ushobora kurokoka?» 27Yezu arabitegereza maze arababwira ati «Ku bantu ntibishoboka, ariko ku Mana birashoboka kuko nta kinanira Imana.»
28Nuko Petero araterura, aramubwira ati «Dore twebwe twasize byose turagukurikira.» 29Yezu arasubiza ati «Ndababwira ukuri, nta we uzaba yarasize urugo, cyangwa abavandimwe be, cyangwa bashiki be, cyangwa nyina, cyangwa se, cyangwa abana, cyangwa isambu ye ari jye abigirira n'Inkuru Nziza, 30ngo abure kwiturwa karijana muri iki gihe, ari amazu, ari abavandimwe, ari na bashiki be, na ba nyina, n'abana n'amasambu, ariko n'ibitotezo bitabuze, kandi no mu gihe kizaza akaziturwa ubugingo bw'iteka.»


c: text/html

text:
Bibiliya iratubwira “Mu izuka ntibarongora kandi ntibashyingirwa, ahubwo bamera nk’abamarayika bo mu ijuru” (Matayo 22:30). Iki cyari igisubizo Yesu yasubije ku kibazo cy’umugore wari warashakanye n’abagabo benshi mu buzima bwe, ninde bari kuzamushakana mu ijuru (Matayo 22:23-28)?
Uko bigaragara, nta kurongora no gushyingirwa bizaba mu ijuru, ntibivuze ko umugabo n’umugore batazamenyana nibahurirayo, ariko nta mbano wihariye w’abashakanye bazongera kugirana.
Uko bigaragara, nta gushakana bizaba mu ijuru kuko bitazaba bikenewe. Igihe Imana yaremye ugushakana, kwari ukugira ngo ahaze ibintu bimwe na bimwe nkenerwa ku muntu. Bwa mbere yabonye ko Adamu yari akeneye umufasha. “Uwiteka Imana iravuga iti “Si byiza ko uyu muntu aba wenyine, reka muremere umufasha umukwiriye”. (Itangiriro 2:18). Eva yari igisubizo ku irungu rya Adamu, ndetse nk’umufasha, umuntu umugenda ruhande kandi uzamugendera ruhande rwe mu buzima bwe.
Ibi siko biri kuko mu ijuru nta rungu rizabayo, nta n’abafasha bazaba bakenewe. Tuzaba dukikijwe n’abizera n’abamarayika benshi cyane (Ibyahishuwe 7:9), ndetse n’ibyo dukenera byose tuzabibona, harimo n’ubufasha dukenera buri munsi.
Icya kabiri ni uko Imana yashyizeho ugushakana kugira ngo abantu bashobore kuzuza Isi. Itangiriro 1:28. Ijuru ryo ntirizuzuzwa no kubyara. Abazajya mu ijuru bazajyayo ku bwo kwizera Yesu Kristo Umwami; nta bandi bazavukira mu ijuru. Muri make nta kamaro ko gushakana mu ijuru ubwo nta kubyara ndetse nta n’irungu bizabayo.

robotstxt: allowed

filter: keep


text:
ISOMO RYA MBERE
Igitabo cy’Umuhanuzi Zakariya (Zak 2, 5-9.14-15a)
Jyewe Zakariya, 5ngo nubure amaso ndabonekerwa : mbona umuntu ufashe mu kiganza inago yo gupimisha. 6Ndamubaza nti «Uragana he ? » Aransubiza ati « Ngiye gupima Yeruzalemu, kugira ngo menye ubugari n’uburebure bwayo. » 7Nuko wa mumalayika twavuganaga aratambuka, undi mumalayika aza amusanganiye. 8Arambwira ati « Irukanka ubwire uriya musore uri hariya uti ‘Yeruzalemu igomba kuba umugi utagira inkike, kubera ubwinshi bw’abantu n’amatungo bizawubamo. 9Ubwo nanjye nzaba nywurwanaho, uwo ni Uhoraho ubivuze, nzawubera inkike y’umuriro kandi mbe n’ikuzo ryawo muri wo nyirizina.’ » 14Sabagizwa n’ibyishimo, uhimbarwe mwari w’i Siyoni kuko nje kuguturamo rwagati, uwo ni Uhoraho ubivuze. 15aUwo munsi amahanga menshi azayoboka Uhoraho : ahinduke umuryango wanjye bwite ntuyemo nyirizina.
INDIRIMBO (Yeremiya 31, 10, 11-12ab, 13)
Inyik/ Nyagasani, koranya umuryango wawe watatanye.
Mahanga yose, niimwumve ijambo ry’Uhoraho,
muryamamaze mu ntara za kure mugira muti
« Uwatatanirije Israheli impande zose arayikoranije,
azayirinda nk’uko umushumba arinda ubushyo bwe. »
Uhoraho yacunguye Yakobo, aramuharanira,
kandi amugobotora mu maboko y’umunyembaraga.
Bazaza batera indirimbo z’ibyishimo ku musozi wa Siyoni ;
bahadendeze basanga ibyiza by’Uhoraho.
Ubwo inkumi zizabyina zidagadure,
kimwe n’abasore n’abasaza.
Umubabaro wabo nzawuhinduramo ibyishimo, mbakomeze,
abagowe mbahe kwidagadura.
IBANGONDIRIMBO RIBANZIRIZA IVANJILI (2 Tim 1, 10)
Alleluya AIleluya.
Yezu Kristu, Umukiza wacu yatsinze urupfu,
atangaza ubugingo abigirishije Inkuru Nziza.
Alleluya.
IVANJILI
+ Luka (Lk 9, 43b-45)
43bMu gihe bose bagitangarira ibyo Yezu yakoraga byose, abwira abigishwa be ati 44«Mwebweho mutege amatwi mwumve ibyo ngiye kubabwira : dore Umwana w’umuntu agiye kugabizwa abantu. » 45Ariko ntibumva iryo jambo ribabera urujijo, ntibasobanukirwa kandi batinya kumusobanuza.


text:
Dukwiye kumenya igihe cyo gukora kw’ Imana!
Dusome Luka 10:40-42 haravuga ngo:” Ariko Marita yari yahagaritswe umutima n’imirimo myinshi yo kuzimana.Aho bigeze aramwegera aramubaza ati ”Databuja, ntibikubabaje yuko mwene Data yampariye imirimo? Wamubwiye akamfasha?”
Wongeye ugasoma muri Yohana 11:21 haravuga ngo: “Marita abwira Yesu ati :Databuja, iyaba wari hano, musaza wanjye ntaba yarapfuye.”
Igihe Yesu yasuraga umuryango wa Mariya na Marita, birashoboka ko yari afite akanya gato ko kubaganiriza gusa. Nubwo yari abasuye mu masaha yo gufungura, ntiyari muri gahunda yo kurya. Marita yagaragaje umutima mwiza wo kwakira Yesu ariko adafite kwirinda kandi atamenye ko amasaha ye atandukanye n’aya Yesu. Kw’isaha ye kwari ukurya iby’umubiri naho kw’isaha ya Yesu ari isaha yo kurya ibyumwuka. Marita abaza Yesu ati “ ntibikubabaje ko mwene Data yampariye imirimo?” Ukomeje ugasoma hepfo, ubona ko Yesu yamubwiye ati ngombwa ni kimwe.Birumvikana ko Yari amubwiye kuzajya amenya buri gikorwa n’igihe cyacyo.
Marita ntabwo yasobanukiwe amasaha ya Yesu kuko ikindi gihe yongeye kwitiranya igihe. Musaza we Lazaro arwaye, Marita yatumyeho Yesu ngo aze Atari yapfa. Yesu asibira 2, ntiyahita aza. Nyuma ahageze, Marita yihutira kumwereka igihe yari gukorera igitangaza ati : “ iyo uza kuba uhari…”. Mbese Yesu akora ryari? amasaha ye ameze ate? Ikindi kandi ubona ko n’imvugo akoresha iba irimo gushinja Yesu.
Birakwiye ko tumenya Yesu n’igihe cye. Kandi tukirinda imvugo imushinja amakosa. Ni kangahe twihangana mu gihe ubushake bwacu bunyuranye n’ubushake bw’Imana kubwo kutamenya igihe cyayo. Wowe ubonye ko umeze nka Marita, hindukira kandi usabe Imana iguhe gusobanukirwa isaha yayo, kandi wizere ko Imana ifite ubushobozi ku gihe cyawe.Irinde umutima ushinja Yesu amakosa kuko mu gihe cyo kumutabaza bitazakworohera kandi ubona ko yaguhemukiye.Ntahemuka, ntiyirengagiza akorera ikintu cyose muri gahunda ihamye. Ni mwiza cyane.Sigaho kwitiranya amasaha, Imana ibigufashemo, Amen.
Ev.KIYANGE Adda-Darlene.


text:
Uziya wawe agomba gutanga Dr Masengo
Yesaya 6:1 - Mu mwaka umwami Uziya yatanzemo, nabonye Umwami Imana yicaye ku ntebe y’ubwami ndende ishyizwe hejuru, igishura cyayo gikwira urusengero.
Nk’uko twabibateguje uyu mwaka utangira, inyigisho zacu z’uyu mwaka zigamije gufasha abantu guhura n’Imana. Uno munsi nashatse ko dusangira amakuru y’ukuntu Yesaya yabonye Imana.
Hari ibintu byishi byamfashije muri iki cyanditswe :
1) Mu mwaka Uziya yatanzemo (yapfiriyemo).
Uziya Umwami wa 11 wa Isiraheli yari umwe mu Bami bakomeye babayeho muri Isiraheli nyuma ya Dawidi. Umutima wa Yesaya washeshanguwe bikomeye n’urupfu rwa Uziya bivugwa ko yari n’inshuti ye ikomeye. Yesaya mu gahinda kenshi yihutiye kujya mu Ngoro y’Imana (Temple) kugirango avurwe akababaro. Aho niho yahuriye n’Imana. Niba hari icyo wabuze gikomeye muri iki gihe, ihutire kujya mu maso h’Imana. Niho honyine ababaye bahumurizwa.
2) Umwami Uziya yari yapfuye ariko Umwami w’Abami yari akiri ku ngoma.
Kimwe mu byo Yesaya yamenye mu kababaro ko kubura Uziya ni uko Imana yo yari ikiriho. Na nubu iriho! Ushobora kuba warabuze Uziya wawe uyu mwaka ariko ndakumenyesha ko Imana yawe iriho. Uziya yoba ari umugabo mwabanaga mutakibana, akazi wakoraga kashize, abana wabuze cg ababyeyi, inshuti zakuvuyeho, etc...ariko humura Umwami w’Abami aracyariho!
3) Uziya yagombaga gupfa kugirango Yesaya abone Imana.
Hari igihe ibyo twishingikirije bigomba kubanza kutuvaho kugirango duhure n’Imana. Namenye neza ko udashobora kubona Imana neza atariyo musigaranye yonyine! Mose yabonye Imana nyabyo asigaye wenyine mu butayu, Yesaya yabonye Imana amaze gupfusha umwami we n’inshuti ye. Iyo iby’agaciro mu buzima bituvuyeho, duhura n’Imana. Uziya yari imbogamizi ikomeye ku bukure bwo mu mwuka bwa Yesaya. Yagombaga kugenda kugirango ahure n’Imana. Hari igihe ibitubuza kubona Imana ari: inshuti, abo twashakanye, akazi, imitungo, icyubahiro, ...Uziya agomba gupfa uyu mwaka mu buzima bwawe. Nibwo uzahura n’Imana.
Ejo tuzakomeza tuvuga amakuru ya nyuma yo gupfa kwa Uziya.
Ariko ndagusaba gufata umwanya ugatekereza kuri Uziya ukubuza kubona Imana muri iki gihe.
Umunsi mwiza kuri twese!
Dr Fidèle MASENGO, Umushumba Foursquare Church Kimironko [email protected]


text:
Isomo rya mbere : Iz 63, 16b-17.19b ; 64, 2-7
Zaburi ya 79, 2-3bc, 15-16, 18-19
Isomo rya kabiri : 1Kor 1, 3-9
Ivanjili : Lk13, 33-37
Bavandimwe, nshuti z’Imana, bana b’urumuri Yezu Kristu akuzwe !
Mu rwego rwo kurushaho gusanganira Imana, twongeye guhabwa amahirwe yo kwinjira mu mwaka mushya wa liturujiya, umwaka B. Uwo mwaka utangizwa n’igihe cy’Adventi. Adventi bikomoka ku ijambo ry’ikilatini «Adventus»bisobanura igikorwa cyo gutegereza ukuza. Kiliziya ikaba yitegura ukuza kwa Nyagasani Yezu Kristu.
Bavandimwe , mbere y’uko twinjira mu masomo liturujiya yaduteganyirije tubanze twibaze gato : Iyo witegereje imibereho yacu isanzwe usanga iyo twegereje impera y’umwaka usanzwe (année civile), abantu baba bashishikajwe no gukora amaraporo ngo barebe niba ibyo bakoze byarungutse cyangwa byarahombye maze bagafata ingamba. Ni byiza cyane rwose!
None se bavandimwe, niba koko abana b’isi bazi ubwenge bigeze aho twebwe turenze kuba abana b’isi kuko turi ab’ururmuri kubera ko tuyoborwa na Roho Mutagatifu. Ese twaba twaragerageje kwicara hasi ngo turebe uko twabayeho, uko twabanye n’Imana, uko twayitumikiye mu mizabibu yaturagije no muri bangenzi bacu yaduhaye ngo tubane nabo? Birashoboka ko waba warabigerageje. None se waba waratekereje kuri gahunda y’ibyo uteganya gukora, cyangwa se uburyo uteganya kubamo muri uyu mwaka wa liturujiya dutangiye mu bijyanye n’ubuzima bwa gikristu? Kuko iyo uzi aho uva koko birakorohera cyane kumenya aho ujya.
Amasomo liturijiya yaduteganyirije aratwereka ko kwizera ari ukudahazwa n’ibyo dutunze, kutagarukira kubyo dutunze ahubwo ari uguharanira ibyisumbuyeho. Mu isomo rya mbere umuhanuzi Izayi aradutera inkunga muri iyi ntangiriro y’Adiventi agira, ati : «kwizera ni wo mutima w´abari mu kaga. » Imana ubwayo yaratwizeye iduha umwana wayo ho Umucunguzi. Ni ba se itwizeye twareka dute natwe kwizera umukiro? Yezu yaratwizeye adusigira ibye, atwegurira ibye n’abe ndetse muri rusange na Kiliziya ye.
Yadusabye gukundana atwizeye. Pawulo mu ibaruwa yandikiye abanyakorinti nawe ati : Niba Yezu yaratwizeye atyo, twebwe twareka kumwizera kandi ari indahemuka ? Byaba ari amahano kuko ntaho bitaniye no kwibagirwa uwaguhaye!
Mu Ivanjili, Yezu aradusaba kuba maso atwizeye. Yezu ati : Mwitonde, mube maso.. Iyo witegereje neza muri iyi vanjili usanga ijambo kuba maso umwanditsi arisubiramo inshuro enye. Bikatwereka ko ari ijambo rifite agaciro gakomeye kuko Yezu yabigarutseho cyane, mbere yuko agenda, ajya kubabazwa nk’uko igice gikurikira iyi vanjili kibigaragaza. Turasabwa kuba maso ku rugamba, kuko ntawakwitondera icyo adahanganye nacyo. Tugomba kwitonda kugira ngo twumve neza icyo Ijambo ry’Imana ritubwira (Mk 4, 12), bitabaye ibyo twaba turuhira ubusa!Turasabwa kuba maso kugira ngo turwanye umusemburo w’abafarizayi,bitihise ubufarizayi bwaturundukiramo tutabizi (Mk 13,5; 13, 23). Pawulo intumwa we akoresha imvugo ikomeye iyo avuga kuba maso; aho atubwira : « gushiguka mu bitotsi. » (Rm 13, 11).
Aragira ati: « mube maso kuko mutazi igihe bizabera ...» : Intumwa za Yezu zamubajije zigira ziti :«Tubwire igihe ibyo bizabera, n’ikimenyetso kizereka abantu ko bigiye gusohora. » Yezu ntiyigeze asubiza icyo kibazo. Ubuhanuzi bw’ubwoko bwose, bw’ibihe byose, bwagerageje kuvuga ku mpera y’isi. Yezu yasubije rimwe gusa ati :«Ntabwo muzi igihe...»Yezu ntiyifuza ko twarota ibyahise cyangwa ibizaza, aradusaba kuba maso uhereye none, uyu munsi : « mube maso, kuko mutabizi, ahubwo muhore mwiteguye.» Yezu yanze gukina umukino w’ubupfumu! Icyo yemeza ni uko hazabaho byanze bikunze umunsi wa nyuma, umunsi azagarukiraho ubwo tuzaba dusabwa kumurika ibyo twakoze (Mk 13, 14-23).
Padiri Karori wa Fuko ( PèreCharles de Foucault)yari afite intego igira iti :«Gerageza kubaho uyu munsi nk’aho uri bupfe uyu mugoroba » (Essaie de vivre chaque jour comme si tu allais mourir ce soir. ) Ng’urwo urugero rwiza rw’uwamenye ugutegereza nyako, rudushishikariza guhora twiteguye gusobanura ibijyanye n’ukwemera kwacu. Buri gihe dukwiriye kubaho nk´abari kumwe n’Imana, dukora ugushaka kwayo (Mt 25, 40).
Imana irigereranya nk’umuntu wagiye mu rugendo; biratwereka ko tumufitiye urukumbuzi kuko aturi kure. Kuri Yezu ariko iki gihe ntabwo ari igihe cy’ubwigunge cyangwa umubabaro, ahubwo ni igihe cyo gufata inshingano, buri wese agakora neza icyo asabwa, umurimo yahawe. Kuko twagiriwe icyizere, duhabwa ububasha bwose, ari mu miryango yacu, mu mirimo, aho dutuye ndetse no muri Kiliziya.
Tuzirikane ko Yezu yifuza ko abaragijwe Kiliziya by’umwihariko bahamagariwe kuba maso. Abo ni : Petero, Papa, abepiskopi; nibo bashinzwe by’umwihariko gukangura umuryango w’Imana no kuwukenura.
Yezu yababwiye ko azaza mu ijoro bikatubwira ko, kubera muri icyo gihe byari bigoye kugenda nijoro, imihanda iteye ubwoba ntawagendaga nijoro. Bigashushanya ko: ijoro ari igihe kibi, cy’imyuka mibi, cy’amashitani (Lk 22, 53; Mk14,49; Ef 6,12). Ijoro turizi nk’igihe cy’ibishuko, igihe cyo kugeragezwa bigasaba ko nijoro tugomba kuba maso ! Kuba maso nijoro ni ukuba maso mu bikomeye, mu bibazo, igihe wagize ugushidikanya kuko ijoro riba ryakugwiriye. Ntibikwiye y’uko twaheranywa n’ijoro tugomba kwiringira urumuri tukarurangamira.
Imana iza buri gihe akenshi dusinziye maze tugatungurwa !
Nyagasani nadukingurire uburyo bushya bwo kubona Imana mu buzima bwacu duhore twiteguye kugira ngo tudatungurwa akisubirira inyuma. Iki gihe cy’Adventi kitubere igihe cyo kuva mu bitotsi tube maso turangamire Umucunguzi wacu dutegereje duhereye mu bo yaduhayeho abavandimwe.
Tubwire Nyagasani tuti : Uhoraho ni wowe umutima wanjye urangamiye. Ni wowe niringiye, Mana yanjye. Ndakwiragije, sinzakorwe n’isoni, n’abanzi banjye ntibazanyishimeho!
Uhoraho nadutoze kugenda mu tuyira twe, atuyobore mu kuri kwe kandi ajye atubwiriza, ni we dukesha umukiro. Dore mpagaze ku muryango ndimo ndakomanga. Nihagira uwumva ijwi ryanjye, akankingurira, nzinjira iwe, nsangire nawe, nawe asangire nanjye.
Dusabe Umubyeyi Bikira Mariya we wakiriye Imana mbere adufashe muri iki gihe dutegereje duhore turi maso tutazatungurwa, azasange twaramwiteguye bihayije.
Diyakoni Emile DUSENGUMUREMYI


text:
Byatangarijwe mu biganiro NAEB yagiranye n’abahinzi ba Kawa bakorana n’umushinga w’Abaholandi ugamije iterambere (SNV), tariki ya 06 Mata 2017.
NAEB ihamya ko muri 2016 u Rwanda rwohereje mu mahanga toni ibihumbi 19 za Kawa zinjiza asaga miliyoni 58 z’Amadolari ya Amerika, arenga miliyari 47RWf.
Ariko ngo muri uyu mwaka wa 2017 izo toni zizarenga maze u Rwanda rwinjize miliyoni 70 z’Amadoli y’Amerika, arenga miliyari 57RWf.
Kimwe mu bituma umusaruro wa Kawa wiyongera bigatuma n’amafaranga yinjira yiyongera ni uko abahinzi ba Kawa begerewe bakerekwa uburyo bafata neza icyo gihingwa.
Babifashijwemo n’umushinga SNV, abahinzi beretswe uburyo bukwiye bwo kubungabunga Kawa ihinze no gutunganya neza umusaruro wayo; nkuko Hakizimana Stanystlas wo muri koperative Kigembe Coffee yo mu karere ka Gisagara, abisobanura.
Agira ati “SNV yaradutinyuye inatwigisha imicungire myiza yakoperative ku buryo twavuye kuri toni 190 muri 2015 hanyuma tugira toni 240 muri 2016.
Uyu mwaka wa 2017 dufite intumbero yo kugera kuri toni 300 kandi turabyizeye kuko amahugurwa twahawe yagize akamaro cyane.”
Mugenzi we witwa Ahobamuteze Ferdinand uyobora koperative Abakangukiyekawa yo mu karere ka Ngoma, na we yemeza ko amahugurwa bahawe yatumye umusaruro wa kawa wiyongera.
Agira ati “Muri 2014 twasaruye toni 294 tugera kuri toni 726 mu mwaka wakurikiyeho, byose tukabikesha ubumenyi twagejejweho na SNV.
Yaduhuguye ku bijyanye n’imiyoborere myiza muri koperative ndetse no ku buryo bwo gutunganya umusaruro mu nganda, bituma n’abanyamuryango biyongera bava kuri 226 none ubu turi 597.”
Umuyobozi wa SNV mu Rwanda, Maphosa Phomolo avuga ko bazakomeza gukorana n’u Rwanda mu mishinga itandukanye yo guteza imbere igihingwa cya Kawa kuko ngo ifite ubwiza buhebuje kandi n’isoko ryayo mu mahanga rikaba rihagaze neza.
Umuyobozi w’ishami rya Kawa muri NAEB, Gatarayiha Célestin avuga ko ikigamijwe ari ugufasha abahinzi ba Kawa gukora bunguka.
Agira ati “Muri gahunda dufite ni ugufasha abahinzi ngo bishyire hamwe mu makoperative ndetse n’asanzwe akora afite n’inganda, abanyamuryango bayo bagahugurwa kugira ngo bakore neza kurushaho. Ibi ni byo bituma abahinzi babona inyungu bakishimira umurimo wabo.”


text:
Nimureke Yehova akomeze ishyingiranwa ryanyu kandi aririnde
“Iyo Yehova atari we urinze umugi, umurinzi aba abera maso ubusa.”
1, 2. (a) Ni iki cyatumye Abisirayeli bagera ku 24.000 batakaza imigisha ihebuje? (b) Kuki ibyabaye icyo gihe bitureba natwe?
MBERE gato y’uko ishyanga rya Isirayeli ryinjira mu Gihugu cy’Isezerano, abagabo babarirwa mu bihumbi ‘basambanye n’abakobwa b’Abamowabu.’ Ibyo byatumye Yehova yica abagera ku 24.000. Tekereza nawe! Nubwo icyo gihe Abisirayeli bari hafi guhabwa umurage wabo bari bamaze igihe kirekire bategereje, batakaje iyo migisha ihebuje bitewe n’uko baguye mu bishuko.
2 Iyo nkuru ibabaje cyane yandikiwe “kutubera umuburo twebwe abasohoreweho n’imperuka y’ibihe” (1 Kor 10:6-11). Muri iki gihe cya nyuma cy’ ‘iminsi y’imperuka,’ abagaragu b’Imana bari hafi kwinjira mu isi nshya irangwa no gukiranuka (2 Tim 3:1; 2 Pet 3:13). Ikibabaje ni uko hari bamwe mu bagaragu ba Yehova batakomeje kuba maso. Baguye mu mutego w’ubwiyandarike, maze bagerwaho n’ingaruka zibabaje cyane. Abantu nk’abo bashobora no kuzabura ubuzima bw’iteka.
3. Kuki abashakanye bakeneye inama n’uburinzi bituruka kuri Yehova? (Reba ifoto ibimburira iki gice.)
3 Kubera ko muri iki gihe ubwiyandarike bwabaye nk’icyorezo, abagabo n’abagore bakeneye inama n’uburinzi bituruka kuri Yehova, kugira ngo imihati bashyiraho babungabunga ishyingiranwa ryabo itaba imfabusa. (Soma muri Zaburi ya 127:1.) Turi busuzume uko abashakanye bakomeza ishyingiranwa ryabo barinda umutima wabo, begera Imana, bambara kamere nshya, bakomeza gushyikirana neza kandi buri wese agaha mugenzi we ibyo amugomba.
RINDA UMUTIMA WAWE
4. Ni ibihe bintu byatumye Abakristo bamwe na bamwe bagwa mu cyaha?
4 Bigenda bite kugira ngo Umukristo agwe mu cyaha cy’ubwiyandarike? Akenshi biterwa n’ibyo areba. Yesu yabisobanuye agira ati “umuntu wese ukomeza kwitegereza umugore kugeza ubwo amwifuza, aba amaze gusambana na we mu mutima we” (Mat 5:27, 28; 2 Pet 2:14). Abakristo benshi baguye muri icyo cyaha bitewe n’uko badohotse ku mahame mbwirizamuco bareba porunogarafiya, basoma ibitabo bivuga ibyerekeye ibitsina cyangwa inyandiko z’akahebwe zo kuri interineti. Abandi bo bagiye bareba filimi n’ibiganiro byo kuri televiziyo bivuga iby’ibitsina mu buryo bweruye, kandi bakajya mu bitaramo bigaragaramo ibyo bikorwa. Hari n’abagiye bajya mu mazu babyiniramo nijoro, mu bitaramo byatumiwemo abantu babyina bambaye ubusa, cyangwa bakajya mu mazu bakandakandiramo abantu mu buryo bubyutsa irari ry’ibitsina.
5. Kuki dukeneye kurinda umutima wacu?
5 Hari abagwa mu cyaha bitewe n’uko batangiye kugirana agakungu n’umuntu batashakanye. Turi mu isi irimo abantu barangwa no kwirekura kandi banezezwa n’ubwiyandarike bw’uburyo bwose. Nanone kandi, kubera ko umutima wacu ushukana kandi akaba ari mubi cyane, dushobora mu buryo bworoshye gutangira gukundana n’undi muntu utari uwo twashakanye. (Soma muri Yeremiya 17:9, 10.) Yesu yaravuze ati “mu mutima haturukamo ibitekerezo bibi, ubwicanyi, ubuhehesi, ubusambanyi.”
6, 7. (a) Bigenda bite iyo ibyifuzo bibi bishinze imizi mu mutima w’umuntu? (b) Twakwirinda dute gucumura kuri Yehova?
6 Iyo ibyifuzo bibi bimaze gushinga imizi mu mitima ishukana y’abantu babiri bafitanye agakungu, bashobora gutangira kuganira ku bintu ubundi bakagombye kuvugana n’abo bashakanye gusa. Nyuma y’igihe gito, batangira gushakisha uko bajya bahura kenshi, bagasa n’abagaragaza ko bahuye gutya gusa batabiteguye. Uko buri wese arushaho kumva ashaka undi, bananirwa kwifata. Barushaho kugera kure ku buryo kubihagarika bibananira, nubwo baba bazi neza ko ibyo bakora ari bibi.
7 Batangira gutandukira amahame ya Yehova iyo irari n’amagambo babwirana bitumye batangira gufatana mu ntoki, gusomana, gukorakorana mu buryo bubyutsa irari ry’ibitsina no gukora ibindi bintu byo kugaragarizanya urukundo, kandi ibyo byose bakagombye kubikorera abo bashakanye gusa. Amaherezo ‘bareshywa n’irari ryabo ribashukashuka.’ Iyo iryo rari rimaze gutwita, ‘ribabyarira icyaha’ cy’ubusambanyi (Yak 1:14, 15). Mbega ibintu bibabaje! Nyamara kandi, baba barashoboye kwirinda ako kaga kose iyo baza kureka Yehova akabafasha kurushaho kubaha ishyingiranwa ryabo, bakabona ko ari iryera. Mu buhe buryo?
KOMEZA KWEGERA IMANA
8. Kugirana ubucuti na Yehova byadufasha bite kwirinda ubwiyandarike?
8 Soma muri Zaburi ya 97:10. Kugirana ubucuti na Yehova bishobora kuturinda ubwiyandarike. Nitwiga ibyerekeye imico myiza cyane y’Imana, tukihatira ‘kuyigana nk’abana bakundwa kandi tugakomeza kugendera mu rukundo,’ tuzagira imbaraga zo kwirinda “ubusambanyi n’ibikorwa by’umwanda by’ubwoko bwose” (Efe 5:1-4). Iyo abashakanye bazirikanye ko “Imana izacira urubanza abasambanyi n’abahehesi,” bituma bakora uko bashoboye kose kugira ngo batume ishyingiranwa ryabo ryubahwa, kandi ntihagire ikirihumanya.
9. (a) Ni iki cyafashije Yozefu kudakora icyaha cy’ubusambanyi? (b) Ibyabaye kuri Yozefu bitwigisha iki?
9 Hari bamwe mu bagaragu b’Imana b’indahemuka badohotse ku mahame mbwirizamuco bagenderagaho, maze batangira kwifatanya n’abakozi bagenzi babo batari Abahamya nyuma y’amasaha y’akazi. Ndetse no mu masaha y’akazi umuntu ashobora guhura n’ibishuko. Mu kazi ni ho Yozefu wari umusore mwiza yamenyeye ko umugore wa shebuja yamukundaga cyane. Buri munsi uwo mugore yageragezaga kumureshya. Amaherezo ‘yafashe umwenda Yozefu yari yambaye, aramubwira ati “turyamane!” ’ Icyakora Yozefu yashoboye kumwiyufura maze arahunga. Ni iki cyafashije Yozefu gukomeza gushikama mu gihe yahuraga n’icyo kigeragezo? Icyamufashije ni uko yari yariyemeje kutangiza imishyikirano yari afitanye n’Imana. Kuba yarashikamye byatumye yirukanwa ku kazi kandi afungwa azira akarengane, ariko Yehova yamuhaye imigisha (Intang 39:1-12; 41:38-43). Abakristo, baba bari ku kazi cyangwa ahandi hantu, bagombye kwirinda imimerere yatuma bagwa mu bishuko mu gihe bari kumwe n’umuntu utari uwo bashakanye.
MWAMBARE KAMERE NSHYA
10. Kwambara kamere nshya biturinda bite?
10 Kamere nshya “yaremwe mu buryo buhuje n’uko Imana ishaka kandi ikaba ihuje no gukiranuka n’ubudahemuka nyakuri,” izarinda abashakanye gukora icyaha cy’ubusambanyi (Efe 4:24). Abambara iyo kamere nshya ‘bica’ ingingo z’imibiri yabo “ku birebana n’ubusambanyi, ibikorwa by’umwanda, irari ry’ibitsina, ibyifuzo byangiza no kurarikira.” (Soma mu Bakolosayi 3:5, 6.) Ijambo ‘kwica’ ryumvikanisha ko tugomba gufata ingamba zitajenjetse zo kurwanya irari ry’umubiri ryadushora mu bwiyandarike. Tuzirinda ikintu icyo ari cyo cyose cyatuma twifuza kuryamana n’undi muntu utari uwo twashakanye (Yobu 31:1). Iyo duhuje imibereho yacu n’ibyo Imana ishaka, twitoza ‘kwanga ikibi urunuka, tukizirika ku cyiza.’
11. Kwambara kamere nshya bikomeza bite ishyingiranwa?
11 Kamere nshya igaragaza “ishusho y’uwayiremye” ari we Yehova (Kolo 3:10). Iyo abashakanye bakomeye ku mahame mbwirizamuco kandi bakambara “impuhwe zuje urukundo, kugwa neza, kwiyoroshya, kwitonda no kwihangana,” babona imigisha myinshi (Kolo 3:12). Ikindi kandi, barushaho kunga ubumwe iyo ‘baretse amahoro ya Kristo akayobora imitima yabo’ (Kolo 3:15). Iyo abashakanye bagaragarizanyije “urukundo rurangwa n’ubwuzu,” bibagirira akamaro cyane. Rutuma ‘bafata iya mbere mu birebana no kubahana.’
12. Ni iyihe mico ubona ko yatuma umuntu agira ishyingiranwa ryiza?
12 Igihe babazaga uwitwa Sid imico imufasha kugira urugo rwiza, yarashubije ati “urukundo ni wo muco w’ingenzi twagiye twihatira kugaragaza. Nanone twabonye ko kwitonda ari umuco w’ingenzi cyane.” Umugore we Sonja, na we wemeranya n’umugabo we, yunzemo ati “kugwa neza ni umuco w’ingenzi. Ikindi kandi, twagiye tugerageza kwicisha bugufi, nubwo buri gihe atari ko biba byoroshye.”
MUKOMEZE GUSHYIKIRANA NEZA
13. Ni iki cyatuma ishyingiranwa rikomera, kandi kuki?
13 Nta gushidikanya ko kubwirana amagambo meza ari kimwe mu bintu by’ingenzi bituma ishyingiranwa rikomera. Mbega ukuntu byaba bibabaje abashakanye bagiye babwirana amagambo atarangwa n’ikinyabupfura, mbese amagambo batatinyuka kubwira abandi bantu! Iyo abashakanye babwirana amagambo arangwa ‘no gusharira n’uburakari n’umujinya no gukankama no gutukana,’ bishobora gusenya ishyingiranwa ryabo (Efe 4:31). Aho kugira ngo abashakanye bangize ishyingiranwa ryabo bahora babwirana amagambo akarishye yo gusesereza cyangwa yo kunenga, bagomba kurisegasira babwirana amagambo arangwa n’ineza, ubwuzu n’impuhwe.
14. Ni ibihe bintu twagombye kwirinda?
14 Bibiliya ivuga ko hari “igihe cyo guceceka” (Umubw 3:7). Birumvikana ko ibyo bitavuga ko twagombye kwirinda kuvugisha uwo twashakanye, kuko gushyikirana ari iby’ingenzi kugira ngo ishyingiranwa ribe ryiza. Hari umugore wo mu Budage wagize ati “guceceka bishobora kubabaza uwo mwashakanye.” Icyakora, yongeyeho ati “nubwo gutuza mu gihe ubabaye atari ko buri gihe byoroha, si byiza gusuka uburakari ku wo mwashakanye kugira ngo wumve uruhutse. Icyo gihe uba ushobora guhubuka ukavuga cyangwa ugakora ikintu gishobora gukomeretsa uwo mwashakanye, kandi ibyo byatuma ibintu birushaho kuzamba.” Uko byagenda kose, gukankama cyangwa kwanga kuvugana si byo bikemura ibibazo by’abashakanye. Ahubwo, abashakanye batuma ishyingiranwa ryabo rirushaho gukomera iyo bahise bakemura ibibazo bafitanye, kandi ntibatume bibyara impaka.
15. Gushyikirana neza byakomeza bite ishyingiranwa?
15 Ishyingiranwa rirushaho gukomera iyo abashakanye bafashe igihe cyo kubwirana uko biyumva n’icyo batekereza. Ntitwagombye kwita gusa ku byo tuvuga, ahubwo twagombye no kuzirikana uko tubivuga. Ku bw’ibyo, jya wihatira kuvuga amagambo arangwa n’ineza no mu gihe ufite ibibazo, kandi byumvikanire mu ijwi no mu magambo ukoresha. Ibyo bizatuma uwo mwashakanye agutega amatwi bitamugoye. (Soma mu Bakolosayi 4:6.) Umugabo n’umugore bashobora gukomeza ishyingiranwa ryabo bashyikirana neza, binyuze mu kuvuga ‘ijambo ryose ryiza ryo kubaka undi mu gihe bikenewe, kugira ngo rihe [uwo bashakanye] ikintu cyiza.’
BURI WESE AHE MUGENZI WE IBYO AMUGOMBA
16, 17. Kuki ari iby’ingenzi ko abashakanye bita ku byo buri wese muri bo akenera mu buryo bw’ibyiyumvo no mu birebana n’imibonano mpuzabitsina?
16 Nanone kandi, abashakanye bashobora gukomeza ishyingiranwa ryabo igihe buri wese yita ku nyungu za mugenzi we, akaba ari zo ashyira imbere y’ize (Fili 2:3, 4). Abagabo ndetse n’abagore bagomba kwita cyane ku byo abo bashakanye bakenera mu buryo bw’ibyiyumvo, no mu birebana n’imibonano mpuzabitsina.
17 Ikibabaje ni uko hari abagabo n’abagore banga kugaragarizanya urukundo cyangwa kugirana imibonano mpuzabitsina n’abo bashakanye. Hari n’abagabo bumva ko nta muntu w’umugabo wagombye kugaragariza umugore we urukundo rurangwa n’ubwuzu. Nyamara Bibiliya igira iti “bagabo, mwagombye kugerageza kumva abagore banyu” (1 Pet 3:7, Phillips). Umugabo agomba kumva ko guha uwo bashakanye ibyo amugomba bikubiyemo ibirenze kugirana imibonano mpuzabitsina. Buri gihe yagombye kugaragariza umugore we urukundo, aho kubikora gusa mu gihe yifuza kugirana na we imibonano mpuzabitsina. Ibyo bizatuma umugore we yishimira kugirana na we imibonano mpuzabitsina. Iyo buri wese mu bashakanye agaragariza mugenzi we urukundo, kwita ku byo bakenera mu buryo bw’ibyiyumvo no mu buryo bw’umubiri biraborohera.
18. Abashakanye bakomeza bate ishyingiranwa ryabo?
18 Nubwo nta mpamvu z’urwitwazo zagombye gutuma umuntu aca inyuma uwo bashakanye, kutagaragariza urukundo uwo mwashakanye bishobora gutuma arushakira ku wundi muntu cyangwa akagirana na we imibonano mpuzabitsina (Imig 5:18; Umubw 9:9). Ku bw’ibyo, Bibiliya igira inama abashakanye igira iti “umwe ntakime undi [ibyo amugomba], keretse mubyemeranyijeho mukabigenera igihe.” Kubera iki? “Kugira ngo Satani adakomeza kubagerageza bitewe no kunanirwa kwifata kwanyu” (1 Kor 7:5). Byaba bibabaje cyane abashakanye ‘bananiwe kwifata,’ bityo bagaha Satani urwaho maze agatuma umwe muri bo agwa mu bishuko, agaca inyuma uwo bashakanye. Ibinyuranye n’ibyo, imibonano mpuzabitsina abashakanye bagirana iba ishobora gukomeza ishyingiranwa ryabo iyo buri wese adakomeje gushaka ‘inyungu ze bwite, ahubwo agashaka iza mugenzi we,’ amuha ibyo amugomba abitewe n’uko amukunda, aho kubiterwa n’uko abisabwa.
MUKOMEZE KURINDA ISHYINGIRANWA RYANYU
19. Ni iki twagombye kwiyemeza gukora, kandi kuki?
19 Turi hafi kugera mu isi nshya irangwa no gukiranuka. Iyo ni yo mpamvu kuganzwa n’irari ry’umubiri byatugiraho ingaruka zibabaje cyane, nk’uko byagendekeye ba Bisirayeli 24.000 bari mu kibaya cy’i Mowabu. Ijambo ry’Imana rimaze kuvuga ibintu biteye isoni kandi bibabaje byabaye icyo gihe, ryatanze umuburo ugira uti “umuntu utekereza ko ahagaze yirinde atagwa” (1 Kor 10:12). Ku bw’ibyo, ni iby’ingenzi cyane ko dukomeza ishyingiranwa ryacu, dukomeza kubera indahemuka Data wo mu ijuru n’uwo twashakanye (Mat 19:5, 6). Muri iki gihe, dukeneye ‘gukora uko dushoboye kose kugira ngo amaherezo tuzasangwe mu mahoro, tudafite ikizinga kandi tutagira inenge.’


text:
REPUBULIKA YA DOMINIKANI
Nashatse kureka gukorera Imana
Martín Paredes
YAVUTSE MU MWAKA WA 1976
ABATIZWA MU WA 1991
ICYO TWAMUVUGAHO: Martín yigiraga kuzaba umupadiri igihe yamenyaga ukuri. Kuva icyo gihe, yafashije abantu benshi kuyoboka Imana y’ukuri.
NAKURIYE mu muryango ukomeye kuri Kiliziya Gatolika, kandi wifuzaga ko nazaba umupadiri. Bityo, igihe nari mfite imyaka 12, nakurikiye amasomo atatu, nigishwa n’abapadiri banyuranye. Hanyuma mu mwaka wa 1990, ubwo nari mfite imyaka 14, natumiriwe kwiga muri imwe muri za seminari zihagazeho zo mu gihugu.
Nateraga imbere mu buryo bwihuse, kandi bambwiye ko ninkomeza gukorana umwete nashoboraga kuzaba musenyeri. Icyakora naramanjiriwe. Twize filozofiya y’abantu aho kwiga Bibiliya. Nanone kandi, abapadiri bariyandarikaga cyane. Igihe batangiraga kunyibasira bashaka kunkoresha imibonano mpuzabitsina, nashatse kureka gukorera Imana.
Icyo gihe, umugabo n’umugore we b’abamisiyonari basuye umucungamari wa seminari bamuha igitabo Ibibazo urubyiruko rwibaza n’ibisubizo byabyo. Natiye icyo gitabo ndagisoma ndakirangiza. Naribwiye nti “ibi ni byo nashakaga kumenya.” Navuye mu iseminari, ntangira kwigana Bibiliya n’Abahamya, ntangira no kujya mu materaniro. Hashize amezi 8, muri Nyakanga 1991, narabatijwe. Natangiye umurimo w’ubupayiniya bw’igihe cyose, kandi nyuma yaho nashyingiranywe na mushiki wacu w’umupayiniya witwa María. Guhera mu mwaka wa 2006, twabaye abapayiniya ba bwite. Aho kugira ngo ndeke gukorera Imana, ubu mfasha abantu bafite inzara yo kumenya ukuri, nkabafasha kuyoboka Imana y’ukuri.


text:
Gakenke : Inama y’umutekano yaguye yafashe ingamba zo guhangana n’ibiza
Inama y’umutekano yaguye y’akarere ka Gakenke yateranye tariki ya 21/05/2012 yafashe ingamba zo guhangana n’ibiza hitabwaho gutera ibiti, guca imirwanyasuri ku misozi no gucukura ibyobo byo gufata amazi y’imvura ava ku mazu.
Abanyamabanga nshingwabikorwa b’imirenge bitabiriye iyo nama basabwe kongera imbaraga mu kurwanya ibiza haterwa ibiti kuva mu mpinga y’umusozi kugeza hasi.
Basabwe kandi gushishikariza abaturage gutera ibiti ku nkengero z’imihanda no gusiga metero 20 z’umuhanda mu gihe abaturage bahinga mu rwego rwo kuyirinda ibitengu.
Bibukijwe ko mu rwego rwo kurwanya ibiza ku buryo burambye, bagomba guhamagarira abaturage bayobora guca imirwanyasuri no gucukura ibyobo byo gufata amazi y’imvura ava ku mazu.
Umuyobozi w’akarere wungirije ushinzwe ubukungu, iterambere n’imari, Odette Uwitonze yasabye ko hashyirwaho akanama kagomba kuzasura abaturage b’Umurenge wa Rusasa basizwe iheruheru n’imyuzure yo mu mpera z’icyumweru gishize yasenye amazu ikanangiza imyaka kugira ngo harebwe ubufasha bw’ibanze bagezwaho.
Mu mezi abiri ashize, imibare ishyirwa ahagaragara n’ubuyobozi bw’akarere igaragaza ko imvura nyinshi yaguye yateye ibiza byahitanye abantu bane inasenya amazu agera kuri 90 mu karere kose. Iyo mvura yangije hegitare 230 z’ibishyimbo n’umuceri mu bibaya bya Base, Mukungwa na Nyabarongo.
Inama y’umutekano yasuzumye uko umutekano wagenze mu kwezi gushize, isanga ibyaha byaragabanutse cyane usibye icyaha cyo kwangiza abana kikigaruka. Abagize inama y’umutekano yashimye imikorere y’inkeragutabara mu gucunga umutekano, aho zagize uruhare mu kugabanuka bw ibyaha by’ubujura.
Umuyobozi w’Ingabo za Brigade ya 505, Col. Habyarimana Andre yibukije ko abayobozi b’inzego z’ibanze ko ugucunga umutekano kw’interagutabara kudakuraho amarondo y’abaturage yakunganira koperative y’inkeragutabara mu kubungabunga umutekano.


text:
Jya wubaha izina rikomeye rya Yehova
“Nzasingiza izina ryawe iteka ryose.”—ZAB 86:12.
1, 2. Mu buryo butandukanye n’amadini yiyita aya gikristo, Abahamya ba Yehova bo babona bate izina ry’Imana?
MURI rusange, amadini yiyita aya gikristo ntiyigeze akoresha izina ry’Imana. Urugero, hari Bibiliya yavuze mu iriburiro ryayo iti “gukoresha izina bwite iryo ari ryo ryose werekeza ku Mana imwe rukumbi . . . nta ho bihuriye na gato n’ukwemera kw’itorero rya gikristo.”—Revised Standard Version.
2 Abahamya ba Yehova bo bishimira cyane kwitirirwa izina ry’Imana no kurisingiza. (Soma muri Zaburi ya 86:12; Yesaya 43:10.) Ikindi kandi, dushimishwa no kuba tuzi icyo iryo zina risobanura kandi ko ari iby’ingenzi ko ryezwa (Mat 6:9). Icyakora, ibyo ni ibintu tutagomba gufatana uburemere buke. Ku bw’ibyo, reka dusuzume ibibazo bitatu by’ingenzi bikurikira: kumenya izina ry’Imana bisobanura iki? Ni mu buhe buryo Yehova yagiye akora ibihuje n’icyo izina rye rikomeye risobanura, bigatuma risingizwa? Ni mu buhe buryo twagendera mu izina rya Yehova?
ICYO KUMENYA IZINA RY’IMANA BISOBANURA
3. Kumenya izina ry’Imana bisobanura iki?
3 Kumenya izina ry’Imana bikubiyemo ibirenze kumenya ijambo “Yehova.” Bikubiyemo kumenya uwo Yehova ari we, imico ye, umugambi we n’ibikorwa bye nk’uko bigaragara muri Bibiliya, urugero nk’ibyo yakoreye abagaragu be. Birumvikana ko Yehova yagiye ahishura buhoro buhoro uwo ari we, uko yagendaga asohoza umugambi we (Imig 4:18). Yehova yahishuriye umugabo n’umugore ba mbere izina rye, akaba ari yo mpamvu Eva yarikoresheje amaze kubyara Kayini (Intang 4:1). Abakurambere bizerwa, ari bo Nowa, Aburahamu, Isaka na Yakobo, bari bazi izina ry’Imana. Byongeye kandi, bagiye barushaho kurisobanukirwa uko Yehova yagendaga abaha imigisha, akabitaho kandi akabahishurira bimwe mu bigize umugambi we. Mose yahishuriwe mu buryo bwihariye icyo izina ry’Imana risobanura.
4. Kuki Mose yabajije Imana izina ryayo, kandi se kuki impungenge yari afite zari zifite ishingiro?
4 Soma mu Kuva 3:10-15. Igihe Mose yari afite imyaka 80, Imana yamuhaye inshingano ikomeye. Yaramubwiye iti “ukure ubwoko bwanjye bwa Isirayeli muri Egiputa.” Mose yashubije Yehova amwubashye, amubaza ikibazo gifite ibisobanuro byimbitse. Mose yaramubajije ati ‘witwa nde?’ None se ko izina ry’Imana ryakoreshwaga kuva kera, Mose yashakaga kumenya iki? Uko bigaragara, yashakaga kumenya byinshi kurushaho ku bihereranye na nyir’iryo zina, ni ukuvuga ibintu byari gutuma abagize ubwoko bw’Imana bemera ko yari kubakiza koko. Kuba Mose yari afite impungenge byarumvikanaga, kuko Abisirayeli bari bamaze igihe kirekire bakoreshwa uburetwa. Wenda bari kwibaza niba Imana ya ba sekuruza yari gushobora kubakiza. Mu by’ukuri, Abisirayeli bamwe bari baratangiye no gusenga imana zo muri Egiputa.—Ezek 20:7, 8.
5. Ni mu buhe buryo Yehova yarushijeho kugaragaza icyo izina rye risobanura ubwo yasubizaga ikibazo cya Mose?
5 Yehova yashubije ate ikibazo cya Mose? Hari aho yamubwiye ati “uzabwire Abisirayeli uti ‘NZABA ICYO NZASHAKA KUBA CYO yabantumyeho.’” * Nanone yabwiye Mose ngo ababwire ati “Yehova Imana ya ba sokuruza . . . yabantumyeho.” Imana yahishuye ko yari kuzaba icyo ishaka kuba cyo cyose kugira ngo isohoze umugambi wayo, mbese ko buri gihe yari kuzajya ikora ibyo yavuze. Bityo, umurongo wa 15 ugaragaza ko Yehova ubwe yivugiye ati “iryo ni ryo zina ryanjye kugeza iteka ryose, kandi ni rwo rwibutso rwanjye uko ibihe bizagenda bikurikirana.” Ibyo bintu Yehova yahishuriye Mose bigomba kuba byarakomeje ukwizera kwe kandi bikamutangaza cyane.
YEHOVA YAKOZE IBIHUJE N’ICYO IZINA RYE RISOBANURA
6, 7. Ni mu buhe buryo Yehova yakoze ibihuje n’icyo izina rye rikomeye risobanura?
6 Hashize igihe gito Yehova ahaye Mose inshingano, yakoze ibihuje n’icyo izina rye risobanura, ‘abera’ Abisirayeli Umukiza. Yacishije bugufi Egiputa ayiteza ibyago icumi, anagaragaza ko imana zo muri Egiputa, hakubiyemo na Farawo, nta cyo zari zishoboye (Kuva 12:12). Hanyuma Yehova yagabanyijemo kabiri Inyanja Itukura, ayinyuzamo Abisirayeli kandi aroha Farawo n’ingabo ze muri iyo nyanja (Zab 136:13-15). Igihe abari bagize ubwoko bwa Yehova bari mu “butayu bunini buteye ubwoba,” yatumye bakomeza kubaho abaha ibyokurya n’amazi, bakaba bashobora kuba barageraga kuri miriyoni eshatu cyangwa zirenga. Yanatumye imyenda yabo n’inkweto zabo bitabasaziraho (Guteg 1:19; 29:5). Koko rero, nta gishobora kubuza Yehova gukora ibihuje n’icyo izina rye rihebuje risobanura. Nyuma yaho yabwiye Yesaya ati “ni jye Yehova kandi nta wundi mukiza utari jye.”—Yes 43:11.
7 Yosuwa wasimbuye Mose, na we yiboneye ibintu bitangaje Yehova yakoreye muri Egiputa no mu butayu. Ni yo mpamvu igihe yari hafi gupfa, yabwiye Abisirayeli bagenzi be ati “muzi neza mu mitima yanyu yose no mu bugingo bwanyu bwose ko nta sezerano na rimwe mu yo Yehova Imana yanyu yabasezeranyije ritasohoye. Yose yabasohoreyeho. Nta na rimwe ritasohoye” (Yos 23:14). Mu by’ukuri, Yehova yakoze ibyo yari yarasezeranyije gukora byose.
8. Ni mu buhe buryo Yehova akora ibihuje n’icyo izina rye risobanura muri iki gihe?
8 No muri iki gihe, Yehova akora ibyo yasezeranyije. Binyuze ku Mwana we, yavuze mbere y’igihe ko mu minsi y’imperuka ubutumwa bw’Ubwami bwari kubwirizwa “mu isi yose ituwe” (Mat 24:14). Yehova wenyine ni we washoboraga kuvuga mbere y’igihe iby’uwo murimo, kandi ni we ufite ububasha bwo gutuma ukorwa. Ikindi kandi, akoresha “abantu batize bo muri rubanda rusanzwe” kugira ngo bawukore (Ibyak 4:13). Ku bw’ibyo, iyo twifatanyije muri uwo murimo, mu by’ukuri tuba tugira uruhare mu gusohoza ubuhanuzi bwa Bibiliya. Tuba twubaha Data kandi tugaragaza ko dukora ibihuje n’ibyo tuvuga iyo dusenga tugira tuti “izina ryawe niryezwe. Ubwami bwawe nibuze. Ibyo ushaka bikorwe mu isi nk’uko bikorwa mu ijuru.”—Mat 6:9, 10.
IZINA RYE RIRAKOMEYE
9, 10. Ni mu buhe buryo Yehova yakomeje kugaragaza icyo izina rye risobanura binyuze ku mishyikirano yagiranye n’Abisirayeli, kandi se byaje kugenda bite?
9 Nyuma gato y’aho Abisirayeli baviriye muri Egiputa, Yehova yabahishuriye byinshi kurushaho ku bihereranye n’uwo ari we. Yagiranye na bo isezerano ry’Amategeko kandi abasezeranya ko yari kubitaho nk’uko umugabo yita ku mugore we (Yer 3:14). Abisirayeli babaye nk’umugore wa Yehova. Babaye ubwoko bwitirirwa izina rye (Yes 54:5, 6). Igihe cyose bari kumugandukira kandi bagakomeza amategeko ye, yari kubabera ‘Umugabo.’ Yari kubaha imigisha, akabarinda kandi agatuma bagira amahoro (Kub 6:22-27). Ibyo byari gutuma izina rikomeye rya Yehova risingizwa mu banyamahanga. (Soma mu Gutegeka 4:5-8; Zaburi ya 86:7-10.) Igihe Abisirayeli bari ubwoko bw’Imana, abanyamahanga benshi bahisemo gusenga Yehova. Mu by’ukuri, bavuze nk’ibyo Rusi w’Umumowabukazi yabwiye Nawomi ati “ubwoko bwawe buzaba ubwoko bwanjye kandi Imana yawe izaba Imana yanjye.”—Rusi 1:16.
10 Imishyikirano Yehova yagiranye n’Abisirayeli mu gihe cy’imyaka igera ku 1.500 yagaragaje ibindi bintu byinshi biranga kamere ye. Nubwo iryo shyanga ryari ryarigometse, Yehova yagiye agaragaza ko ari “Imana y’imbabazi” kandi “itinda kurakara.” Yagaragaje ko ari Imana yihangana cyane (Kuva 34:5-7). Ariko kandi, Yehova ntiyakomeje kwihangana. Igihe ishyanga ry’Abisirayeli ryangaga Umwana we kandi rikamwica, ntiryakomeje kuba ubwoko bwitirirwa izina rye (Mat 23:37, 38). Yehova yabonaga ko bari bameze nk’abapfuye, bameze nk’igiti cyumye (Luka 23:31). None se nyuma yaho, Abisirayeli babonaga bate izina ry’Imana?
11. Ni mu buhe buryo Abayahudi baje kureka gukoresha izina ry’Imana?
11 Amateka agaragaza ko nyuma y’igihe, Abayahudi batangiye kubona izina ry’Imana mu buryo butari bwo, bakumva ko batagomba kurivuga (Kuva 20:7). Bagiye buhoro buhoro bareka gukoresha izina ry’Imana. Nta gushidikanya ko Yehova yababajwe no kubona ukuntu izina rye ryasuzugurwaga (Zab 78:40, 41). Yehova aha izina rye agaciro kenshi. Mu by’ukuri, Bibiliya ivuga ko afuhira izina rye. Kubera ko Abisirayeli basuzuguye izina rya Yehova, ntibari bagikwiriye kuryitirirwa (Kuva 34:14). Ibyo byagombye gutuma tubona ko ari ngombwa kubaha cyane izina ry’Umuremyi wacu.
ISHYANGA RISHYA RYITIRIRWA IZINA RY’IMANA
12. Ni ba nde babaye ubwoko bwitirirwa izina ry’Imana?
12 Yehova yahishuye binyuze kuri Yeremiya ko yari afite umugambi wo kugirana “isezerano rishya” n’ishyanga rishya, ari ryo Isirayeli yo mu buryo bw’umwuka. Yeremiya yahanuye ko abari kuzaba bagize iryo shyanga bose, “uhereye ku woroheje ukageza ku ukomeye wo muri bo,” bari ‘kumenya Yehova’ (Yer 31:31, 33, 34). Ubwo buhanuzi bwatangiye gusohora kuri Pentekote yo mu mwaka wa 33. Ni ba nde Yehova yagiranye na bo iryo sezerano rishya? Muri Bibiliya bitwa “Isirayeli y’Imana,” kandi bakubiyemo abantu bo mu mahanga yose. Yehova abita ubwoko ‘bwitirirwa izina rye.’—Gal 6:16; soma mu Byakozwe 15:14-17; Mat 21:43.
13. (a) Ese Abakristo bo mu kinyejana cya mbere bakoreshaga izina ry’Imana? Sobanura. (b) Kuba ukoresha izina rya Yehova mu murimo wo kubwiriza bituma wumva umeze ute?
13 Abakristo bo mu kinyejana cya mbere bari bagize iryo shyanga rishya, bakoreshaga izina ry’Imana. Urugero, barikoreshaga iyo babaga basubiramo ibivugwa mu Byanditswe by’igiheburayo. * Kuri Pentekote yo mu mwaka wa 33, igihe intumwa Petero yahaga disikuru abantu bari baturutse mu bihugu byinshi barimo Abayahudi n’abanyamahanga bari barahindukiriye idini rya kiyahudi, yakoresheje izina ry’Imana incuro nyinshi (Ibyak 2:14, 20, 21, 25, 34). Kubera ko Abakristo bo mu kinyejana cya mbere bubahaga Yehova, na we yahiriye imihati bashyiragaho babwiriza. Muri iki gihe nabwo, iyo tubwira abandi izina rya Yehova kandi tukaribereka muri Bibiliya zabo, ahira umurimo wacu. Nguko uko dufasha abantu kumenya Imana y’ukuri. Mbega ibintu bihebuje kuri bo no kuri twe! Ibyo bishobora gutuma batangira kugirana na Yehova imishyikirano ihebuje, ikazagenda ikomera maze ikazaba iy’iteka ryose.
14, 15. Nubwo habayeho ubuhakanyi, ni iki Yehova yakoze ku birebana n’izina rye?
14 Nyuma yaho, cyane cyane nyuma y’urupfu rw’intumwa, bamwe batangiye kwinjiza mu itorero rya gikristo inyigisho z’ubuhakanyi (2 Tes 2:3-7). Abigisha b’ibinyoma banakurikije umugenzo w’Abayahudi wo kudakoresha izina ry’Imana. Ariko se, Yehova yari kwemera ko izina rye rizimangana? Oya rwose. Ni iby’ukuri ko tutazi neza uko kera ryavugwaga, ariko ryakomeje gukoreshwa. Mu gihe cy’imyaka myinshi, ryagiye rikoreshwa muri Bibiliya zitandukanye no mu nyandiko z’intiti mu bya Bibiliya. Urugero, mu mwaka wa 1757, uwitwa Charles Peters yanditse avuga ko izina “Yehova, urebye ari ryo rigaragaza neza Imana iyo ari yo,” kurusha andi mazina yayo yose y’icyubahiro. Mu gitabo kivuga ibirebana no gusenga Imana cyanditswe na Hopton Haynes mu mwaka wa 1797, yatangiye igice cya 7 agira ati ‘YEHOVA ni ryo zina bwite ry’IMANA ryari rizwi mu Bayahudi; ni we wenyine basengaga, nk’uko Kristo n’Intumwa ze na bo babigenzaga.’ Henry Grew (wabayeho kuva mu mwaka wa 1781 kugeza mu wa 1862) ntiyakoresheje izina ry’Imana gusa, ahubwo yanavuze ko ryari ryaratutswe kandi ko ryagombaga kwezwa. George Storrs (wabayeho kuva mu mwaka wa 1796 kugeza mu wa 1879) wakoranaga na Charles T. Russell, na we yakoreshaga izina ry’Imana kimwe na Russell.
15 Umwaka wa 1931 wabaye umwaka wihariye kuko ari bwo Abigishwa Mpuzamahanga ba Bibiliya, uko akaba ari ko abari bagize ubwoko bw’Imana bitwaga icyo gihe, bafashe izina rishingiye ku Byanditswe ry’Abahamya ba Yehova (Yes 43:10-12). Muri ubwo buryo, bagaragarije isi yose ko baterwa ishema no kuba ari abagaragu b’Imana y’ukuri, n’“ubwoko bwitirirwa izina ryayo,” kandi bukarisingiza (Ibyak 15:14). Ibyo bitwibutsa amagambo Yehova yavuze muri Malaki 1:11, hagira hati “kuva iburasirazuba kugera iburengerazuba, izina ryanjye rizakomera mu mahanga.”
GENDERA MU IZINA RYA YEHOVA
16. Kuki twagombye kubona ko kugendera mu izina rya Yehova ari ibintu biteye ishema?
16 Umuhanuzi Mika yaranditse ati “amoko yose azagendera mu izina ry’imana yayo, ariko twe tuzagendera mu izina rya Yehova Imana yacu kugeza ibihe bitarondoreka, ndetse kugeza iteka ryose” (Mika 4:5). Kuba abari bagize ubwoko bw’Imana baritiriwe izina ryayo ntibyari biteye ishema gusa, ahubwo byanagaragazaga ko ibemera. (Soma muri Malaki 3:16-18.) Bite se kuri wowe? Ese ukora uko ushoboye kose kugira ngo ‘ugendere mu izina rya Yehova’? Ese wiyumvisha icyo ibyo bisobanura?
17. Kugendera mu izina ry’Imana bikubiyemo iki?
17 Kugendera mu izina ry’Imana bikubiyemo ibintu nibura bitatu. Icya mbere, tugomba kumenyesha abandi iryo zina, tuzirikana ko ‘abambaza izina rya Yehova’ ari bo bonyine ‘bazakizwa’ (Rom 10:13). Icya kabiri, tugomba kugaragaza imico ya Yehova, cyane cyane urukundo. Icya gatatu, tugendera mu izina ry’Imana iyo dukurikiza amahame yayo akiranuka tubyishimiye, kugira ngo tudatukisha izina ryera rya Data (1 Yoh 4:8; 5:3). Ese wiyemeje ‘kugendera mu izina rya Yehova Imana yacu kugeza ibihe bitarondoreka’?
18. Kuki abantu bose bubaha izina rikomeye rya Yehova bashobora gutegerezanya icyizere igihe kiri imbere?
18 Vuba aha, abantu bose birengagiza cyangwa basuzugura Yehova bazahatirwa kumumenya (Ezek 38:23). Muri bo hakubiyemo abantu bameze nka Farawo, we wavuze ati “Yehova ni nde kugira ngo numvire ijwi rye?” Farawo yahatiwe kumenya ko Yehova ari Imana ikomeye (Kuva 5:1, 2; 9:16; 12:29). Icyakora, twe twamenye Yehova tubyishakiye. Duterwa ishema no kwitirirwa izina rye no kuba mu bagize ubwoko bwe bamwumvira. Ku bw’ibyo, dutegerezanyije amatsiko igihe kiri imbere kandi twiringiye kuzabona isohozwa ry’isezerano riri muri Zaburi ya 9:10, rigira riti “Yehova, abazi izina ryawe bazakwiringira, kuko utazatererana abagushaka.”
^ par. 5 Izina ry’Imana rikomoka ku nshinga y’igiheburayo isobanura “kuba.” Ku bw’ibyo, izina “Yehova” risobanurwa ngo “Atuma biba.”—Intang 2:4. (Reba Bibiliya—Ubuhinduzi bw’isi nshya, Umugereka wa 1 par. 1.)
^ par. 13 Umwandiko w’igiheburayo Abakristo bo mu kinyejana cya mbere bakoreshaga warimo izina ry’Imana ryanditswe mu nyuguti enye z’igiheburayo (YHWH). Hari ibintu bigaragaza ko muri Bibiliya za mbere z’Ibyanditswe by’igiheburayo zahinduwe mu rurimi rw’ikigiriki zitwa Septante, harimo izina ry’Imana.


text:
UMUNARA W’UMURINZI Nzeri 2013 | Kuki hariho imibabaro myinshi? Izarangira ryari?
Bibiliya ivuga iki ku birebana n’imibabaro? Abantu bazahura na yo kugeza ryari?
INGINGO Y'IBANZE
Hapfuye abantu benshi b’inzirakarengane
Twibonera ko iyi si yacu yuzuyemo imibabaro, kandi akenshi abantu bazira amaherere. Ese Imana ni yo nyirabayazana?
INGINGO Y'IBANZE
Kuki hariho imibabaro myinshi?
Menya impamvu hariho imibabaro n’ibyiringiro dushobora kugira.
INGINGO Y'IBANZE
Imibabaro iri hafi kurangira
Imana yasezeranyije ko izakuraho ibiteza imibabaro byose. Izabikora ite kandi izabikora ryari?
INKURU IVUGA IBYABAYE MU MIBEREHO
Nubwo dukennye turakize mu buryo bw’umwuka
Alexander Ursu yiboneye ko nta washoboraga guhagarika umurimo, yewe no muri Leta Zunze Ubumwe z’Abasoviyeti. Soma inkuru ye ishishikaje.
Ese indimi tuvuga zakomotse ku ‘munara w’i Babeli’?
Umunara w’i Babeli ni iki? Mu by’ukuri se indimi zakomotse he?
DRAW CLOSE TO GOD
“Imana ikunda utanga yishimye”
Menya ukuntu gutanga bigira akamaro bitewe n’impamvu yabiteye.
TEACH YOUR CHILDREN
Ese Imana ishobora kubabara? Twakora iki ngo tuyishimishe?
Ese wari uzi ko ushobora gushimisha Yehova cg ukamubabaza? Menya impamvu ibyo Adamu na Eva bakoze byababaje Yehova.
Ibibazo bishingiye kuri Bibiliya
Inama Bibiliya itanga ku birebana n’uko twagira urugo rwiza zigira akamaro bitewe n’uko ziva ku watangije umuryango, ari we Yehova Imana.
Ibindi wasomera kuri interineti
Amafaranga Abahamya ba Yehova bakoresha ava he?
Menya uko umurimo wo kubwiriza ku isi hose ugenda utera imbere bitabaye ngombwa ko abantu bakwa amaturo cyangwa icya cumi.


text:
ISOMO RYA 97
Koruneliyo ahabwa umwuka wera
I Kayisariya hari umusirikare mukuru w’Umuroma witwaga Koruneliyo. Abayahudi baramwubahaga nubwo atari Umuyahudi. Yafashaga abakene kandi akagira ubuntu. Koruneliyo yizeraga Yehova kandi yaramusengaga. Umunsi umwe, umumarayika yaramubonekeye aramubwira ati “Imana yumvishe amasengesho yawe. None tuma abantu i Yopa babwire Petero aze iwawe.” Koruneliyo yahise yohereza abagabo batatu i Yopa, mu birometero nka 50 mu majyepfo.
Bataragera i Yopa, Petero yabonye iyerekwa. Yabonye inyamaswa Abayahudi batari bemerewe kurya, maze yumva ijwi rimubwira ngo azirye. Petero yarabyanze maze aravuga ati “mu buzima bwanjye sinigeze ndya ikintu gihumanye.” Nuko iryo jwi riramubwira riti “wivuga ko izo nyamaswa zihumanye kandi Imana yarazejeje.” Nanone iryo jwi ryabwiye Petero riti “hari abagabo batatu bari ku muryango bagushaka. Ujyane na bo.” Petero yarasohotse ababaza icyo bamushakiraga. Baramubwiye bati “umusirikare mukuru w’Umuroma witwa Koruneliyo yadutumye ngo uze tujyane iwe i Kayisariya.” Petero yasabye abo bagabo kurara iwe. Bukeye bwaho, yajyanye na bo i Kayisariya ari kumwe n’abandi bavandimwe b’i Yopa.
Koruneliyo akibona Petero, yarapfukamye aramuramya. Ariko Petero yaramubwiye ati “haguruka! Nanjye ndi umuntu nkawe. Imana yambwiye ngo nze mu nzu yawe nubwo Abayahudi batajya mu nzu z’Abanyamahanga. None mbwira impamvu wantumyeho.”
Koruneliyo yabwiye Petero ati “mu minsi ine ishize, narimo nsenga maze umumarayika arambwira ngo ngutumeho. None ndakwinginze, twigishe amagambo ya Yehova.” Petero yaravuze ati “ubu noneho menye neza ko Imana itarobanura ku butoni, ko ahubwo yemera umuntu wese wifuza kuyisenga.” Petero yabigishije ibintu byinshi byerekeye Yesu. Hanyuma umwuka wera wamanukiye kuri Koruneliyo n’abari kumwe na we, kandi bose barabatijwe.
‘Muri buri gihugu umuntu utinya [Imana] kandi agakora ibyo gukiranuka ni we yemera.’—Ibyakozwe 10:35


text:
Iyo usomye Bibiliya mu gitabo cy’itangiriro cyane mu bice byaho 3, ubona ukuntu Adamu na Eva bamaze gukora icyaha, bahise batandukana n’Imana. Inzoka imaze gushuka Eva na Adamu akamwumvira, icyaha cyahise kiba umurage, ku bandi bose bakurikiye. Uhereye uwo munsi, umuntu wese avukana kamere yacyo, akayibana, kandi avuka akatishije na tike yo gusubirayo vuba (gupfa) bitewe n’icyaha na none.
Bibiliya ntibica ku ruhande, ivuga yeruye ko ibyaha turimo n’ingaruka zabyo, byazanywe na Adamu. Ni uruhererekane rw’umuntu wa mbere Imana yaremye, agakora icyaha, abantu bose bari ku isi bagomba kuba muri izo ngaruka. ‘’uko bimeze bityo, nk’uko ibyaha byazanywe mu isi n’umuntu umwe, urupfu rukazanwa n’ibyaha, ni ko urupfu rugera ku bantu bose kuko bose bakoze ibyaha.’’ Abaroma 5:12
Burya nk’uko hari ibigaragara tuvoma ku babyeyi bacu batubyara, wenda umwana akagira nk’imico y’abamubyara, niko umuntu wese yavomye icyaha kwa Adamu. Yakoze icyaha, hashize igihe kirekire, ariko uvutse uyu munsi avukana uwo murage mubi w’icyaha.
Iyo usomye Bibiliya, ubona ko Adamu na Eva baremwe mu ishusho y’Imana. Ariko bamaze gukora icyaha, ako gusa n’Imana kavaho, barandura, ari nacyo natwe cyadukurikiranye. Dawidi yigeze avuga ngo mu byaha niho mama yambyariye, Zaburi 51:5.
Aho wavukira hose, ubuzima wabamo bwose, bwaba bwiza cyangwa bubi, muri wowe harimo kamere y’icyaha ukomora kuri Adamu. Kuvukira mu byaha bihamya rya jambo rivuga ngo kuko bose bakoze ibyaha ntibashyikira ubwiza bw’Imana. Abaroma 3:23
Mbese nakora iki ngo niyambure iyi kamere y’icyaha nkomora kuri Adamu?
Imana ishimwe kuko itahisemo ko duhera muri ubu bubata bw’icyaha, ikadutegurira amahirwe ya kabiri, ikohereza Kristo ngo atubere incungu y’ibyaha byacu. ‘’Ni we waduhesheje gucungurwa ku bw’amaraso ye, ari ko kubabarirwa ibicumuro byacu nk’uko ubutunzi bw’ubuntu bwayo buri.’’ Abefeso 1:7
Mu bihe bya mbere, abatubanjirije bagerageje iby’ibitambo ariko ntibyabashije gukiza umwana w’umuntu icyaha. Niyo mpamvu twari dukeneye umutambyi uruta abandi utarigeze akora icyaha, mbese Imana yasanze nta wundi wabishobora, ihitamo kwiyizira, inyura inzira ikomeye ngo iturokore.
Imana yatanze umuti w’indwara yokamye isi yose yitwa icyaha, izana umuti witwa amaraso y’umwana wayo, ihitamo ko uzizera icyo gitambo wese azakizwa iyo ndwara.
Nakwibutsaga ko muri wowe harimo kamere y’icyaha, ariko wemereye Yesu yagukiza, kuko icyaha cyazanywe n’umuntu wa mbere ari we Adamu, Imana yahisemo kugikirisha n’ubundi umuntu umwe wa kabiri, ari we Yesu Kristo. Bibiliya iravuga ngo abamwemeye bose, bakizera izina rye yabahaye ubushobozi bwo kuba abana b’Imana, Yohana 1:12. Imana iguhe umugisha!!


text:
Ubushakashatsi bw’Ikigo cy’Igihugu cy’Ibarurishamibare (NISR) bwakozwe hagati ya 2014 na 2015 bwagaragaje ko ikibazo cyo kugwingira mu bana bari munsi y’imyaka itanu byari ku gipimo cya 44% mu rwego rw’igihugu, mu gihe Akarere ka Rutsiro kaza ku mwanya wa gatatu ku rwego rw’igihugu ku cyegeranyo cya 45.8%.
Ikibazo cy’imirire mibi mu bakiri bato ni kimwe mu byahagurukije inzego ndetse muri uru rugamba Akarere ka Rutsiro kagiye gufatanya n’Umushinga Feed The Future watangijwe n’Umuryango witwa OSEPCCA ukora ibijyanye no kwita ku bidukikije no guhangana n’imihindagurikire y’ikirere uzatanga ubufasha bugamije kurandura icyo kibazo gikunze kugaragara ku bana bari munsi y’imyaka itanu ndetse n’ababyeyi batwite.
Nyiraguhirwa Germaine, umubyeyi utuye mu Murenge wa Kivumu muri Rutsiro yashimiye uruhare rwa leta mu gushaka umuti w’ikibazo cy’imirire mibi ndetse anasaba ubukangurambaga bwo kukirandura burundu.
Yagize ati “Turashima Leta yashyizeho iyi gahunda yaje kudufasha kurandura imirire mibi; ibi bijumba bizadufasha kugabura indyo yuzuye. Ntabwo twari tuzi ko ibi bijumba bifitemo imbere ibara rya Orange tugiye kubihinga kandi bizadufasha.”
Umujyanama wa Komite Nyobozi y’Akarere ka Rutsiro, Uwihanganye Jean Baptiste, yavuze ko hari gahunda nyinshi ziteganyijwe zigamije guteza imbere ubukungu bw’urugo n’imirire myiza.
Yagize ati “Muri aka karere twagaragayeho ikibazo cy’imirire mibi aho mu bushakashatsi bwakozwe mu 2015 twisanze ku mwanya wa gatatu mu gihugu ku gipimo cya 45.8%. Ikibazo cy’abana bafite ikibazo cy’imirire mibi twagihagurukiye dufatanyije n’abafatanyabikorwa kandi tuzabirandura.”
Yakomeje atangaza ko ibi bizagerwaho binyuze mu kurushaho guhugura abajyanama b’ubuzima kugira ngo umwana bimenyekane niba yariye neza.
Umuyobozi wungirije w’Umuryango OSPECCA, Tuyisabe Protais, yavuze ko bafatanyije n’Ikigo gishinzwe guteza imbere ibinyabijumba (CIP), by’umwihariko ibijumba n’ibirayi bateguye iyi gahunda mu rwego rwo kunganira akarere mu rugamba karimo rwo kurandura imirire mibi itera kugwingira.
Yagize ati “Ibi bijumba turabyigisha abaturage tubereka uko bashobora kubihinga bikabafasha mu mafunguro yabo, aho bifite umwihariko wo kuba bikungahaye muri vitamini A. Ntabwo ari ibyo gusa kuko tunigisha abaturage guteka indyo yuzuye kandi aho tubikoreye biratanga umusaruro.”
Umuyobozi ushinzwe Imirire muri CIP, Marie Grace Nkundahombi, yibukije ababyeyi kwita ku bana babo mu gihe cy’iminsi igihumbi babagaburira neza kugira ngo bakure nta kibazo.
Yagize ati “Iyo tuvuze guteza imbere imirire myiza twibanda cyane kuri ya minsi 1000 kuko ariyo fatizo ry’ubuzima bwa muntu iyo atitaweho ntabwo bibasha gukosoka. Niyo mpamvu twibanda ku ngo zirimo abagore batwite n’abana bari munsi y’imyaka itanu cyane cyane abari munsi y’ibiri kuko ariho ya minsi 1000 igera.’’
Iyi gahunda imaze kugera ku bana bagera kuri 200 mu Karere ka Rutsiro n’abandi 200 muri Karongi aho ababyeyi babo bakangurirwa gutera imigozi y’ibijumba mu rwego rwo gushaka inyunganizi bakwifashisha barandura imirire mibi.


text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 6, 13-16)
Nkoramutima yanjye, 13mbigutegekeye imbere y’Imana ibeshaho byose, n’imbere ya Kristu Yezu wabaye umuhamya uhebuje w’Imana imbere ya Ponsiyo Pilato: 14wite ku rnategeko, ukomeze kuba umuziranenge n’indakemwa, kugeza ku munsi w’ukwigaragaza k’Umwami wacu Yezu Kristu. 15Koko rero igihe cyagenywe nikigera, azagaragazwa n’Imana Nyir’ihirwe na Mugengabyose umwe rukumbi, Umwami w’abami n’Umutegetsi w’abategetsi, 16yo yonyine yihariye ukudapfa, igahora ituye mu rumuri rudahangarwa, ntihagire umuntu n’umwe waba yarayibonye cyangwa ngo ashobore kuzayibona bibao. Niharirwe icyubahiro n’ububasha ubuziraherezo ! Amen.
ZABURI (Zab 100 (99), 1-2, 3, 4, 5)
Inyik/ Nimusanganize Uhoraho impundu z’ibyishimo!
Nimusingize Uhoraho bantu b’isi yose,
nimumugaragire mwishimye,
nimumusanganize impundu z’ibyishimo!
Nimwemere ko Uhoraho ari we Mana,
ni we waturemye none turi abe,
turi umuryango we n’ubushyo yiragiriye.
Nimutahe amarembo ye mumushimira,
mwinjirane ibisingizo mu ngombe ze,
mumusingize, murate izina rye.
Kuko Uhoraho ari umugwaneza,
urukundo rwe ruhoraho iteka,
ubudahemuka bwe bugahoraho uko ibhe bigenda bisimburana.
IBANGONDIRIMBO RIBANZIRIZA IVANJILI
Alleluya Alleluya.
Ijambo ry’Imana ryabibwe mu mitima yacu:
hahirwa uryakira rikera imbuto nyinshi.
Alleluya.
IVANJILI
+ Luka (Lk 8, 4-15)
Muri icyo gihe, 4abantu benshi bamaze guterana baturutse mu migi yose bamusanga, Yezu ababwiza uyu mugani ati 5«Umubibyi yavuye iwe ajya kubiba imbuto ye. Igihe abiba imbuto zimwe zigwa iruhande rw’inzira; barazikandagira, n’inyoni zo mu kirere zirazirya zose. 6Izindi zigwa mu mabuye ; zimaze kumera ziruma kuko zabuze amazi. 7N’izindi zigwa mu mahwa; amahwa arakura arazipfukirana. 8Izindi zigwa mu butaka bwiza ; ziramera zera imbuto karijana. » Amaze kuvuga atyo atera hejuru ati « Ufite amatwi yo kumva niyumve !»
9Abigishwa be bamubaza icyo uwo mugani ushaka kuvuga. 10Arabasubiza ati «Mwebweno mwahawe kumenya amabanga y’Ingoma y’Imana ; naho abandi bakabwirwa mu migani ‘kugira ngo barebe boye kubona, bumve boye gusobanukirwa.’ 11Dore rero icyo uwo mugani uvuga: imbuto ibibwa ni ijambo ry’Imana. 12Abameze nk’imbuto zaguye iruhande rw’inzira ni abumva iryo jambo, hanyuma Sekibi akaza akarikura mu mutima wabo, agira , ngo batemera bagakira. 13Abameze nk’imbuto zaguye mu mabuye, ni abumva iryo jambo bakaryakirana ibyishimo, nyamara ntiribacengeremo ngo ribashingemo imizi. Ni abemera by’akanya gato; ibishuko byaza bagahita bacika intege. 14Abameze nk’imbuto zaguye mu mahwa ni abumva ijambo, ariko imihihibikano n’ubukungu n’amaraha y’isi bikabapfukirana, bikababuza kwera imbuto. 15Abameze nk’imbuto zaguye mu butaka bwiza ni abumva ijambo, bakaryakirana umutima ukeye kandi mwiza, maze bakera imbuto nziza babikesha ubudacogora bwabo.»


text:
Sheebah na Ali Kiba biteguye gususurutsa Abanyarwanda mu gitaramo cya “East African Party” kiba buri mwaka ku itariki ya mbere y’umwaka mushya. Mu kiganiro n’abanyamakuru Ali Kiba umwe mu bahanzi bubatse izina muri aka karere, yagize ati “nishimiye kongera kuza gutaramana n’Abanyarwanda ndetse icyo nababwira ni uko mu Rwanda mpafata nko mu rugo.” Ali Kiba […]
Archives for 31/12/2017 11:53 pm
Umujyi wa Kigali urasaba abantu kudahungabanywa n’ituritswa ry’ibishashi by’umwaka mushya
Umujwi wa Kigali watangaje ko mu ijoro ryo kuri wa 31 Ukuboza 2017 rishyira ku wa 01 Mutarama 2018 saa sita z’ijoro haraturitswa urufaya rw’ibishahi (fireworks) mu rwego rwo kwishimira umwaka mushya, bityo usaba abantu kudaterwa ubwoba n’icyo gikorwa. Mu itangazo ryashyizweho umukono n’umuyobozi w’Umujyi wa Kigali, Pascal Nyamurinda, risobanura ko ituritswa rya biriya bishashi […]
ACP Karasi asanga ruswa yakagombye gufatwa nk’icyaha cyibasira inyoko-muntu
Umuyobozi wa Polisi mu Ntara y’Uburengerazuba ACP Karasi Emmanuel avuga ko icyaha cya ruswa kibangamira imibereho myiza y’abaturage ku buryo cyakagombye gufatwa nk’icyaha cyibasira inyoko-muntu. Uyu muyobozi yemeza ko iki cyaha gihabwa uburemere buke kandi kimunga ubukungu bw’Igihugu ku buryo umuntu ashobora no kubura ubuzima kubera ruswa. Akomeza avuga ko nk’urwego rwa Polisi rubona ruswa […]
Barashima Kagame wabahaye umuhanda wabakuye mu bwigunge
Abaturage batuye mu Ntara y’Uburengarazuba barashimira Perezida wa Paul Kagame wabahaye umuhanda Rubavu- Karongi bakava mu bwigunge burimo gutegereza ubwato icyumweru. Aba baturage bemeza ko batarabona uyu muhanda bavaga i Rubavu na Rutsiro baciye mu kiyaga cya kivu, ikintu bemeza ko cyabagoraga ku buryo bamwe basubikaga ingendo kuko ubwato butakoraga ingendo buri munsi. Uretse guca […]


text:
Page 10 of 21
2. KUGARUKA KWA ISSA (YESU) MWENE MARIYAMU
Imana muri Qor’ani Ntagatifu, yatubwiye ko abayahudi batishe Yesu Intumwa y’Imana, nubwo bo ariko babyigamba ndetse n’abakisitu bakabyemera batyo, ariko mukuri ntabwo Yesu yishwe, ahubwo Imana yambitse undi muntu ishusho ya Yesu banwibeshyaho ko ari Yesu bishe, nyamara Yesu Imana yahise imuzamura mu ijuru iramukiza, nkuko Imana yabishimangiye muri Qor’ani aho yagize iti:
...وما قتلوه وما صلبوه ولكن شبه لهم وإن الذين اختلفوا فيه لفي شك منه ما لهم به من علم إلا اتباع الظن وما قتلوه يقينا. بل رفعه الله إليه وكان الله عزيزا حكيما. سورة النساء 157-158
“Kandi ntabwo Yesu bamwishe nta nubwo bamubabye, ahubwo babonye undi usa nawe, kandi babandi bagiye impaka kuri Yesu bari mugushidikanya kurupfu rwe kandi nabo ntabumenyi babifitiye uretse gukurikira ibyo bakeka kandi n’uwo wundi bihse nabo ntibamwishe bizeye neza ko ari Yesu bishe ahubwo Imana yaramuzamuye imujyana kuriyo mu ijuru kuko Imana ni Nyir’imbaraga, Nyir’ubugenge” QOR’ANI 4: 157 – 158
Nanone Imana muri Qor’ani yaravuze iti:
إذ قال الله يا عيسى إني متوفيك ورافعك إلي ومطهرك من الذين كفروا... سورة آل عمران 55
“(Yewe Muhammad), ibuka igihe Imana yabwiye Yesu iti:”Yewe Issa (Yesu) muby’ukuri njyewe Imana ngiye kugusinziriza maze nkuzamure iwanjye kandi ngukize babandi bahakanye…”. QOR’ANI 3: 55
Iyi mvugo ya Qor’ani ivuzwe iragaragaza ko Issa (Yesu) atigeze yicwa ndetse ntiyanabambwe n’ababyifuje ahubwo Imana yaramutabaye iramubakiza, maze iha ishusho ye undi muntu, niwe bishe, naho Issa (Yesu) we Imana yaramuzamuye iwayo mu ijuru akaba ariho akiri kugeza mu bihe bya nyuma akazahura n’urupfu bisanzwe kuko igihumeka cyose kizapfa. Kugaruka kwa Yesu rero nabyo ni kimwe mu bimenyetso bikuru by’imperuka, nk’uko Imana yabishimangiye muri Qor’ani aho yagize ati:
وإنه لعلم للساعة فلا تمترن بها واتبعون، هذا صراط مستقيم.
سورة الزخرف 61
“Kandi kuza kwa Issa (Yesu) ni ikimenyetso cy’imperuka”QOR’ANI 43:61
Kugaruka kwa Yesu kandi byashimangiwe n’imvugo y’intumwa y’Imana (Imana imuhe amahoro n’imigisha) aho yavuze iti:
“Issa (Yesu) mwene Mariamu azamanukira ku munara wera mu burasirazuba bw’umujyi wa Damascus (Siriya)”. Yakiriwe na TWABARANIY
Nanone intumwa y’Imana Muhamadi (Imana imuhe amahoro n’imigisha) iragira iti:
“Ntawundi muhanuzi uri hagati yanjye na Issa (Yesu), kandi Yesu azagaruka, nimumubona muzamumenye…”. Yakiriwe na ABU DAUDA
Igihe Issa azagarukira
Yesu azagaruka mu gihe Masihi Dadjal azaba ari kuyobya abantu, igihe abaislamu bazaba bari kwitegura mu gihe cy’iswala yo mumuseso.
Ese Yesu azakurikiza ubutumwa bwa nde?
Yesu nagaruka ku isi azakurikira ubutumwa bwahawe intumwa Muhamadi (Imana imuhe amahoro n’imigisha) ninayo mpamvu bazamusaba kubayobora mu iswala akanga kuko azaba agomba gukurikira ubutumwa bwa Muhamadi, bityo rero azakurikira Qor’ani Ntagatifu niyo izamuyobora, ntabwo azayoborwa n’amategeko yari mu gitabo cy’ Ivanjili yahishuriwe kuko azasanga cyarahinduwe, hakaba haratatswe igitabo cya Qor’ani ari nacyo nanone kizamuyobora kandi ntabwo azaza kwiogisha abantu ubutumwa bwe kuko bwarangije igihe ahubwo naza azakurikira intumwa Muhamadi Imana imuhe mahoro n’umugisha.
Izindi nshingano za Issa (Yesu) nyuma yo kugaruka ku isi nyuma yo kwica Masihi Dadjal
Yesu nagaruka ku isi azakora inshingano nyinshi zitandukanye nyuma yo kwica Masihi Dadjal, murizo twavugamo:
- Gusenya imisaraba
- Kwica ingurube; ibi bishimangirwa n’imvugo y’intumwa y’Imana Muhammadi (Imana imuhe amahoro n’imigisha) aho yavuze ati:
“Ndahiye ku izina ry’Imana Yo ifite roho yanjye mu kaboko kayo, Yesu mwene Mariamu azamanuka aze abe umucamanza w’umunyakuri n’ubutabera, azasenya imisaraba, azica ingurube…” BUKAKHAR na MUSLIMU


text:
ISOMO RYA MBERE
Igitabo cy’Ibyakozwe n’Intumwa (Intu 2, 36-41)
Ku munsi wa Pentekositi, Petero abwira rubanda ati 36« lnzu yose ya Israheli nimenye idashidikanya ko uwo Yezu mwabambye, Imana yamugize Umutegetsi n’Umukiza. » 37Ngo bumve ayo magambo barakangarana, babaza Petero n’izindi Ntumwa bati «Bavandimwe, dukore iki ?» 38Petero arabasubiza ati «Nimwisubireho, buri muntu muri mwe abatizwe mu izina rya Yezu Kristu kugira ngo ababarirwe ibyaha bye, kandi muhabwe ingabire ya Roho Mutagatifu. 39Kuko Isezerano ari mwe ryagenewe kimwe n’abana banyu, ndetse n’abari kure bose, n’abandi batabarika uko Nyagasani Imana yacu azabihamagarira. » 40Ababwira n’andi magambo menshi yo kubemeza no kubakomeza, agira ati «Nimwirokore, mwitandukanye n’aba bantu bayobye.» 41Nuko abemeye izo nyigisho barabatizwa, uwo munsi biyongeraho abantu bagera ku bihumbi bitatu.
ZABURI (Zab 33 (32),4-5,18-19,20.22)
Inyik/ Uhoraho, isi yose yuzuye ineza yawe.
Cyangwa: Alleluya.
Koko ijambo ry’Uhoraho ni intagorama,
n’ibikorwa bye byose bikaba indahinyuka.
Akunda ubutungane n’ubutabera,
Isi yuzuye ineza y’Uhoraho.
Uhoraho aragira abamwubaha,
akita ku biringira umpuhwe ze,
kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho :
Ni we buvunyi bwacu n’ingabo idukingira.
Uhoraho, ineza yawe iraduhoreho,
nk’uko amizero yacu agushingiyeho.
IBANGONDIRIMBO RIBANZIRIZA IVANJILI (Zab 118 (117), 24)
Alleluya Alleluya.
Nguyu umunsi Uhoraho yigeneye:
nutubere umunsi w’ibirori n’ibyishimo !
Alleluya.
IVANJILI
+ Yohani (Yh 20, 11-18)
Muri icyo gihe, abigishwa bavuye ku mva basubira imuhira, 11Mariya we akomeza guhagarara iruhande rw’imva, arira. Uko yakariraga arunama, arunguruka mu mva. 12Ni bwo abonye abamalayika babiri bambaye imyenda yererana, bicaye aho umurambo wa Yezu bari bawushyize, umwe ahagana ku mutwe, undi ahagana ku birenge. 13Baramubwira bati « Mugore, urarizwa n’iki ?» Arabasubiza ati « Nyagasani bamutwaye, none nayobewe aho bamushyize. » 14Akivuga ibyo, arahindukira areba inyuma maze abona Yezu ahagaze, ariko ntiyamenya ko ari Yezu. 15Yezu aramubwira ati «Mugore, urarizwa n’iki ? Urashaka nde ?» Mariya akeka ko ari umunyabusitani, aramubwira ati « Nyakubahwa, niba ari wowe wamutwaye, mbwira aho wamushyize maze mujyane. » 16Yezu aramubwira ati « Mariya we !» Undi arahindukira, aherako amubwira mu gihebureyi ati « Rabuni », ari byo kuvuga ngo « Mwigisha ». Yezu ahita amubwira ati « Ntushake kungumana, kuko ntarazamuka njya kwa Data. Ahubwo genda usange abavandimwe banjye, maze ubabwire ko ngiye kwa Data ari we So, ku Mana yanjye ari na Yo Mana yanyu. » 18Nuko Mariya Madalena ajya kubwira abigishwa ati «Nabonye Nyagasani, nimwumve n’ibyo yambwiye.»


text:
Komeza kwibanda ku kibazo cy’ingenzi
“Abantu bamenye ko wowe witwa Yehova, ari wowe wenyine Usumbabyose mu isi yose.”—ZAB 83:18.
INDIRIMBO: 46, 136
1, 2. (a) Ni ikihe kibazo cy’ingenzi kireba abantu bose? (b) Kuki twagombye gusobanukirwa neza iby’icyo kibazo?
MURI iki gihe abantu benshi bahangayikishwa n’amafaranga. Bahora biruka inyuma y’ubutunzi kandi bagatinya gusubira inyuma mu by’ubukungu. Abandi bo bahangayikishwa n’imiryango yabo, kugira ubuzima bwiza no kugira icyo bageraho.
2 Icyakora ikibazo cy’ingenzi kitureba twese ni uko ubutegetsi bw’ikirenga bwa Yehova bwarwanyijwe. Ni yo mpamvu tugomba guhora tuzirikana ko ubutegetsi bw’ikirenga bwa Yehova ari bwo bw’ingenzi kuruta ibindi bintu byose. Ariko tutabaye maso, dushobora guheranwa n’ibibazo duhura na byo, bigatuma tutibuka icyo kibazo cy’ingenzi cyane. Iyo dushyigikiye ubutegetsi bw’ikirenga bwa Yehova, bidufasha guhangana n’ibibazo duhura na byo, kandi tukarushaho kwegera Yehova.
KUKI UBUTEGETSI BW’IKIRENGA BWA YEHOVA ARI BWO BW’INGENZI?
3. Satani yavuze iki ku birebana n’ubutegetsi bw’Imana?
3 Satani yatumye ubutegetsi bw’ikirenga bwa Yehova bushidikanywaho. Yavuze ko Yehova ategeka nabi kandi ko atatwifuriza ibyiza. Satani yavuze ko abantu baramutse bitegetse ari bwo barushaho kumererwa neza (Intang 3:1-5). Nanone yavuze ko nta muntu ubera Imana indahemuka abikuye ku mutima. Yavuze ko baramutse bahuye n’ibigeragezo, bose bahita bayitera umugongo (Yobu 2:4, 5). Ibyo birego bya Satani ni byo byatumye Yehova yemera ko abantu biyobora, kugira ngo bibonere ukuntu kubaho batayobowe na we ari bibi cyane.
4. Kuki ikibazo kirebana n’ubutegetsi bw’ikirenga kigomba gukemurwa?
4 Birumvikana ko Yehova yari azi neza ko ibirego bya Satani ari ibinyoma. None se kuki yemereye Satani kumara igihe kirekire agaragaza niba ibyo yavuze ari ukuri? Igisubizo cy’icyo kibazo kireba abantu n’abamarayika. (Soma muri Zaburi ya 83:18.) Adamu na Eva banze ubutegetsi bwa Yehova, kandi kuva icyo gihe n’abandi benshi barabwanze. Ibyo byashoboraga gutuma bamwe batekereza ko ibirego bya Satani bifite ishingiro. Igihe cyose icyo kibazo kizaba kitarakemurwa, hazakomeza kubaho intambara zishyamiranya ibihugu, amoko, imiryango n’abantu ku giti cyabo. Icyakora nibimara kugaragara ko Yehova ari we ukwiriye kuba umutegetsi w’ikirenga, abantu n’abamarayika bazagandukira ubutegetsi bwe bukiranuka kugeza iteka ryose. Icyo gihe amahoro azongera aganze hose.—Efe 1:9, 10.
5. Abantu bagaragaza bate ko bemera ko Yehova ari we ukwiriye kuba umutegetsi w’ikirenga?
5 Yehova azagaragaza ko ari we ukwiriye kuba umutegetsi w’ikirenga kandi ubutegetsi bwa Satani n’abantu buzatsindwa, buvanweho burundu. Ubutegetsi bw’Imana buyobowe na Mesiya buzatsinda, kandi abantu bakomeza kuba indahemuka bazaba baragaragaje ko abantu bashobora gushyigikira ubutegetsi bwayo (Yes 45:23, 24). Ese wifuza kubarirwa mu bashyigikira mu budahemuka ubutegetsi bw’ikirenga bwa Yehova? Nta gushidikanya ko ubyifuza. Niba rero ubyifuza, ugomba gusobanukirwa impamvu ubutegetsi bw’ikirenga ari ubw’ingenzi.
IKIBAZO CY’UBUTEGETSI BW’IKIRENGA BWA YEHOVA NI CYO CYIHUTIRWA KURUTA KO TUBONA AGAKIZA
6. Ubutegetsi bw’ikirenga bwa Yehova ni ubw’ingenzi mu rugero rungana iki?
6 Nk’uko twatangiye tubivuga, ikibazo cy’ingenzi kireba abantu bose gifitanye isano no kugaragaza ko Yehova ari we ukwiriye kuba umutegetsi w’ikirenga. Ni byo by’ingenzi cyane kuruta ibyishimo umuntu ashobora kugira. Ese ibyo byaba bishaka kuvuga ko Yehova atatwitaho, kandi ko adashishikajwe n’uko tubona agakiza? Oya rwose. Kubera iki?
7, 8. Kuki ikibazo cy’ubutegetsi bw’ikirenga bw’Imana nigikemuka bizatugirira akamaro?
7 Yehova akunda abantu cyane kandi abona ko bafite agaciro. Yemeye ko amaraso y’Umwana we aduhesha agakiza k’iteka (Yoh 3:16; 1 Yoh 4:9). Yehova adashohoje amasezerano ye, Satani yabona icyo aheraho avuga ko Imana ibeshya kandi ikima abantu ibyiza, bityo ikaba itegeka nabi. Nanone byatuma abantu batekereza ko abakobanyi barwanya Imana bafite ishingiro. Abo bakobanyi ni bo bavuga bati “uko kuhaba kwe kwasezeranyijwe kuri he? Dore uhereye igihe ba sogokuruza basinziriye mu rupfu, ibintu byose bikomeza kumera nk’uko byahoze kuva isi yaremwa” (2 Pet 3:3, 4). Ku bw’ibyo rero, Yehova abona ko namara kugaragaza ko ari we ukwiriye kuba umutegetsi w’ikirenga, abantu bumvira na bo bazabona agakiza. (Soma muri Yesaya 55:10, 11.) Byongeye kandi, ubutegetsi bw’ikirenga bwa Yehova burangwa n’urukundo. Ubwo rero dushobora kwiringira ko azakomeza gukunda abagaragu be bizerwa, akabona ko bafite agaciro kandi akabishimira.—Kuva 34:6.
8 Kuba tubona ko ubutegetsi bw’ikirenga bwa Yehova ari bwo bw’ingenzi, ntibisobanura ko tudashishikajwe no kubona agakiza cyangwa ko tubona ko nta gaciro dufite mu maso ye. Yehova atwitaho cyane. Ariko tugomba gukomeza kuzirikana ko ubutegetsi bwe bw’ikirenga ari bwo bw’ingenzi cyane kandi tukabushyigikira mu budahemuka.
YOBU YAHINDUYE UKO YABONAGA IBINTU
9. Satani yashinje iki Yobu? (Reba ifoto ibimburira iki gice.)
9 Ni iby’ingenzi ko dukomeza kubona ibintu mu buryo bukwiriye. Ibyo bigaragazwa n’igitabo cya Yobu, kikaba ari kimwe mu bitabo bya Bibiliya byanditswe mbere. Icyo gitabo kigaragaza ko Satani yavuze ko iyo Yobu ahura n’imibabaro ikomeye yari kwihakana Imana. Satani yanasabye Imana ko yateza Yobu imibabaro. Yehova yarabyanze, ariko yemerera Satani kugerageza Yobu, aramubwira ati “ibyo atunze byose biri mu maboko yawe.” (Soma muri Yobu 1:7-12.) Mu gihe gito, Yobu yahise apfusha abagaragu be, atakaza ibyo yari atunze byose n’abana be icumi barapfa. Satani yakoze ku buryo Yobu akeka ko Imana ari yo yamuteje ibyo bigeragezo (Yobu 1:13-19). Hanyuma Satani yateje Yobu indwara iteye ishozi kandi yamubabazaga cyane (Yobu 2:7). Umubabaro we warushijeho kwiyongera igihe umugore we n’abandi bantu batatu bari bigize incuti ze, bamubwiraga amagambo amushengura umutima kandi amuca intege.—Yobu 2:9; 3:11; 16:2.
10. (a) Yobu yagaragaje ate ko yari indahemuka? (b) Kuki Yobu yari akeneye gukosorwa?
10 Ese ibyo Satani yavugaga byari ukuri? Oya rwose. Nubwo Yobu yababaye cyane, ntiyigeze atera Imana umugongo (Yobu 27:5). Icyakora hari igihe Yobu yatangiye kubona ibintu mu buryo budakwiriye. Yakomeje kwemeza ko ari umukiranutsi, agera nubwo yifuza cyane kumenya impamvu agerwaho n’imibabaro (Yobu 7:20; 13:24). Dushobora gutekereza ko Yobu yari afite ishingiro bitewe n’uko yababaraga. Ariko Imana yabonye ko ikwiriye gukosora imitekerereze ye. Yehova yamubwiye iki?
11, 12. Yehova yafashije Yobu gusobanukirwa iki? Yobu yitwaye ate?
11 Ibyo Imana yabwiye Yobu bigaragara mu bice bine by’icyo gitabo, kuva ku gice cya 38 kugeza ku cya 41. Ariko nta na hamwe Imana yabwiye Yobu impamvu yatumye agerwaho n’iyo mibabaro. Yehova ntiyavugishije Yobu agamije kumusobanurira impamvu yababaraga, nk’aho yagombaga kwiregura. Ahubwo yifuzaga kumufasha kubona ko Imana ikomeye cyane kumurusha, mbese ko Yobu nta cyo yari cyo. Yafashije Yobu kubona ko hari ibindi bibazo bikomeye bigomba kwitabwaho. (Soma muri Yobu 38:18-21.) Ibyo byatumye Yobu akomeza kubona ibintu uko bikwiriye.
12 Ese kuba Yehova yaragiriye Yobu inama idaciye ku ruhande kandi Yobu yari yaribabariye, byaba bishaka kuvuga ko Yehova atishyira mu mwanya w’abandi? Oya rwose, kandi na Yobu ntiyigeze atekereza ko Imana itamwitayeho. Nubwo Yobu yababaye cyane, yishimiye iyo nama. Yaravuze ati “ni yo mpamvu nisubiyeho, nkaba nihannye, nkicara mu mukungugu no mu ivu” (Yobu 42:1-6). Yobu yari yabanje gukosorwa n’umusore witwaga Elihu (Yobu 32:5-10). Yobu amaze kwemera ko Imana imukosora kandi agahindura uko yabonaga ibintu, Yehova yabwiye abandi ko yemeraga Yobu kuko yari yarakomeje kuba indahemuka mu bigeragezo.—Yobu 42:7, 8.
13. Inama Yehova yagiriye Yobu yamufashije ite n’igihe ibigeragezo bye byari byararangiye?
13 Inama Yehova yagiriye Yobu yakomeje kumufasha n’igihe ibigeragezo bye byari byararangiye. Yamufashije ite? “Yehova yahaye Yobu umugisha uruta uwo yari yaramuhaye mbere.” Nyuma y’igihe “yaje kugira abahungu barindwi n’abakobwa batatu” (Yobu 42:12-14). Nubwo Yobu yakundaga abo bana, yajyaga yibuka abana be bishwe na Satani. Wenda hari igihe yibukaga imibabaro yahuye na yo. Kandi nubwo yaje gusobanukirwa neza impamvu yageragejwe, birashoboka ko rimwe na rimwe yibazaga niba byari ngombwa ko ababazwa bene ako kageni. Ibyo yaba yaribazaga byose, ashobora kuba yarazirikanaga inama Imana yamugiriye. Ibyo byamufashaga gukomeza kubona ibintu mu buryo bukwiriye kandi bikamuhumuriza.—Zab 94:19.
14. Ibyabaye kuri Yobu bitwigisha iki?
14 Gutekereza ku byabaye kuri Yobu bizadufasha kubona ibintu uko bikwiriye kandi biduhumurize. Iyo nkuru ya Yobu iri mu byo Yehova yandikishirije “kutwigisha, kugira ngo tugire ibyiringiro binyuze mu kwihangana kwacu no ku ihumure rituruka mu Byanditswe” (Rom 15:4). None se ibyabaye kuri Yobu bitwigisha iki? Tujye twirinda guheranwa n’ibibazo byacu ku buryo twibagirwa ikibazo cy’ingenzi, gifitanye isano n’ubutegetsi bw’ikirenga bwa Yehova. Nanone tujye twigana Yobu, dushyigikire ubutegetsi bwa Yehova kandi dukomeze kuba indahemuka mu bigeragezo.
15. Kwihangana mu gihe dufite ibibazo bitumarira iki?
15 Ibyabaye kuri Yobu biraduhumuriza kubera ko bitwereka ko tutageragezwa bitewe n’uko Yehova atatwishimira, ahubwo ibigeragezo biduha uburyo bwo kugaragaza ko dushyigikira ubutegetsi bwe bw’ikirenga (Imig 27:11). Iyo twihanganye bituma ‘Imana itwemera,’ kandi tukagira ibyiringiro bihamye. (Soma mu Baroma 5:3-5.) Ibyabaye kuri Yobu bigaragaza ko “Yehova afite urukundo rurangwa n’ubwuzu akaba n’umunyambabazi” (Yak 5:11). Ku bw’ibyo, twiringiye tudashidikanya ko azatugororera, twe n’abandi bose bashyigikira ubutegetsi bwe bw’ikirenga. Ibyo bidufasha ‘kwihanganira ingorane zose dufite ibyishimo.’—Kolo 1:11.
KOMEZA KUZIRIKANA IKIBAZO CY’INGENZI
16. Kuki twagombye kuzirikana ko ubutegetsi bw’ikirenga bwa Yehova ari bwo bw’ingenzi?
16 Mu by’ukuri, gukomeza kuzirikana ko ubutegetsi bw’ikirenga bwa Yehova ari bwo bw’ingenzi cyane, bishobora kutugora. Hari igihe ibibazo biduherana kandi iyo dukomeje kubitekerezaho, n’ibisa n’aho byoroheje bishobora kuturemerera. Ku bw’ibyo rero, mu gihe duhanganye n’ibibazo, byaba byiza tugiye twibuka ko gushyigikira ubutegetsi bw’ikirenga bw’Imana ari byo by’ingenzi kuruta ibibazo byacu.
17. Guhugira mu murimo wa Yehova bidufasha bite kuzirikana ikibazo cy’ingenzi?
17 Gukora umurimo wa Yehova buri gihe bishobora kudufasha gukomeza kwibanda ku kibazo cy’ingenzi. Urugero, Umuhamya witwa Renee yaturitse umutsi wo mu bwonko akajya ababara cyane, aza no kurwara kanseri. Iyo yabaga ari mu bitaro, yabwirizaga abakozi bo kwa muganga, abarwayi n’abamusuraga. Hari igihe yamaze mu bitaro ibyumweru bibiri n’igice, abwiriza amasaha 80. N’igihe Renee yari hafi gupfa, ntiyigeze yibagirwa ko gushyigikira ubutegetsi bw’ikirenga bwa Yehova ari byo by’ingenzi, kandi byamworoherezaga ububabare.
18. Ibyabaye kuri mushiki wacu bitwigisha iki ku birebana no gushyigikira ubutegetsi bw’ikirenga bwa Yehova?
18 Nanone dushobora gushyigikira ubutegetsi bw’ikirenga bwa Yehova no mu gihe duhanganye n’ibibazo bito bito duhura na byo buri munsi. Hari mushiki wacu witwa Jennifer wamaze iminsi itatu ku kibuga yabuze indege. Igihe cyose yabaga yiteguye kurira indege, hahitaga haboneka impamvu ituma urugendo rusubikwa. Irungu n’umunaniro mwinshi byashoboraga gutuma yiheba, ariko yasenze Yehova kugira ngo amufashe kugeza ubutumwa bwiza ku bandi bagenzi na bo bari babuze indege. Ese hari icyo byatanze? Yabwirije abantu benshi kandi atanga ibitabo byinshi. Yaravuze ati “nubwo bitari binyoroheye, numva Yehova yarampaye imigisha kandi akampa imbaraga zo kuvuganira izina rye.” Koko rero, yakomeje kuzirikana umugambi wa Yehova.
19. Ni iki kigaragaza abasenga Imana by’ukuri?
19 Abagaragu ba Yehova ni bo bonyine basobanukiwe ko ubutegetsi bwe bw’ikirenga ari bwo bw’ingenzi. Ibyo ni byo bigaragaza ko ari bo bonyine basenga Imana by’ukuri. Ku bw’ibyo rero, twese twagombye kwihatira gukomeza gushyigikira ubutegetsi bw’ikirenga bw’Imana.
20. Yehova abona ate ibyo ukora ugamije gushyigikira ubutegetsi bwe?
20 Iringire udashidikanya ko iyo ukomeza gukorera Yehova mu budahemuka kandi ukihanganira ibigeragezo, ugamije gushyigikira ubutegetsi bwe bw’ikirenga, aha agaciro ibyo ukora (Zab 18:25). Mu gice gikurikira tuzarushaho gusobanukirwa impamvu dukwiriye gushyigikira ubutegetsi bw’ikirenga bwa Yehova n’uko twabushyigikira.


text:
Byashoboka ko waba uri umwe muri aba bantu bavuzwe haruguru cyangwa ukaba ufite ibikoresho bitandukanye byifashishwa muri aka kazi. uyu mwanya ni uwawe ngo nawe ukoreshe uburyo bugezweho kandi bwizewe wifashishije porogarame (App) ya Goora aho ishyirwa muri telefone bityo ugakora ubucuruzi bwawe mu buryo bworoshye wibereye iwawe.
Ikigo kizwi ku izina rya Nyarwanda Goora, cyazanye ikoranabuhanga ryorohereza abantu bingeri zose bashaka kugurisha cyangwa kugura ibicuruzwa bitandakunye, yaba ibyakoze (occasion) cyangwa ibishyashya (new), no gukodesha cyangwa kugurana hifashishijwe Smart phones.
Iri sosiyete ntiyibagiwe n’uburyo bwamatangazo magufi/petites announces/ads aho ubikora udaciwe amafaranga yo gukoresha iyi Application, mbese servisi ya goora itangwa ntakiguzi na kimwe usabwe. ukoresha Goora agomba kuba afite internet muri telefoni ye.
Uku niko igaragara muri telefone igihe uyikeneye abagiye kuyi Downloading
Nkuko twabitangarijwe numwe mubakoze iyi Application ariwe Bwana Walter BANDORA, yasobanuye byinshi bitandukanye ku bijyanye n’ubu buryo bw’ikoranabuhanga mu kugura, gukodesha no kugurisha ibintu bitandukanye harimo no kumenyekanisha.
Walter yagize ati:”Goora ni App ikoreshwa n’abantu bo mu bihugu bitandukanye harimoRwanda, Burundi, Tananzania, Kenya, Uganda na Repubulika Iharanira Demokarasi ya Kongo. Kur’ubu Goora ikoreshwa mundimi 4, Ikinyarwanda, Icyongereza, Igifaransa hamwe n’ururimi rw’Igiswahili.
Walter BANDORA yakomeje avuga ko iyo ufite iyi Application muri telefone yawe,uba ubasha kugurisha ibyawe kuva kubikoresho byo murugo, mubiro, ibinyabiziga, amatungo, n’imitungo itimukanwa nk’amazu, ibibanza n’ibindi kimwe no kuba wagaragariza abantu servisi utanga naho bayisanga n’ibindi.
Yatangarije urubuga rwa MENYANIBI ko ushaka gukoresha iyi Application ya Goora agomba kuba afite telefoni ya android version 4 kuzamura bityo akajya ahagenewe gukura Application muri telefone ye (Play Store) ukabasha kuyi download bityo ugahitamo n’ururimi ukoresha, igihugu ,intara,akarere,umurenge,akagari.
Nyuma yo kurenga izi etape zose, nibwo ugera kubicuruzwa bitandukanye ugatangira kubisura.
Ubwo twamubazaga ku muntu waba ushaka kugurisha cyangwa kugira ikindi icyaricyo cyose akora kuri goora kitari ukureba ibicuruzwa, yadutangarije ko bisaba umuntu kubanza kwiyandikisha bityo agafunguza konti muri Goora.
Aha umuntu akaba afungura iyi Application muri telefone ye, akareba ahagana hasi hari uruziga rw’ubururu, App ihita ikwereka ko niba udasanzwe ufite konti muri goora wabanza ukiyandikisha. iyo ukimara kwandika, nibwo uhita uhabwa aho wuzuza ibisabwa, wasoza ukaba ubonye uburenganzira busesuye bwo gutangira gushyiraho ku buntu ibicuruzwa byawe ushaka kugurisha, ugaragaza agace igicuruzwa kirimo, agaciro /ikiguzi cy’igicuruzwa, amafaranga ugicuruzamo n’ibindi.
Iri koranabuhanga rya Goora rikozwe ku buryo ushobora guhindura (edit) /gukosora ibyo wari wanditse kugicuruzwa cyawe mbere, nko mugihe wibeshye. ubasha gushyiraho amafoto 5 wafotoje telefoni agaragaza igicuruzwa neza. Ukanagaragaza nimero ya telefoni uwagushaka yakubonaho bityo ugatangira kuvugana n’abakiriya bifuza igicuruzwa cyawe.
App ya goora igaragaza intera (metero,km) ziri hagati yaho uri naho igicuruzwa ureba giherereye. ukiyifungura ubona mbere na mbere ibicuruzwa biri hafi yawe kandi ukabasha kwandikirana (chat) na nyirigicuruzwa mukumvikana igiciro ukoresheje goora utiriwe umuhamagara, gutanga comment cyangwa like n’ibindi.
Goora nta commission yaka aba yicururizaho nabayihahiraho, ibyo bikorwa nabanyirubwite bakivuganira, umuguzi asabwa kubanza kureba igicuruzwa nubushishozi cyangwa akajya kugisura akishyura nyiri gicuruzwa hakurikijwe uburyo bombi biyunvikaniyeho gukoresha mukwishyurana.
Nkuko bitangazwa na bamwe mu bamaze kugura no kugurisha bifashishije iyi App ya Goora babitangaza, bavuga ko bishimira uburyo boroherejwe kuko batagitakaza umwanya bajya gushakisha ibicuruzwa bakeneye rimwe na rimwe batanazi aho bari bubikure. Nibyo batabonye kuri iyi App, bavuga ko bashobora guhamagara uwo babonye ugurisha nkabyo akaba yabarangira aho basanga ibyo bifuza.
Abagurishirizaho ibyabo nabo banejejwe cyane nuko babonye aho berekanira ibyo bagurisha muburyo bworoshye kandi kubuntu.
Kurubu goora yakira urujya nuruza rw’abantu arabaza gushaka ibyo bahaha, n’abandi baza gushyiraho ibyo bashaka kugurisha,. icyiciro cy’ibicuruzwa gifite abantu benshi ni Amamodoka yakoze, Amazu, Ibibanza, Ibikoresho byo munzu nk’intebe zamadiva, firigo, utubati, n’ibindi byinshi.
Walter BANDORA, ya dutangarije ko hari gukorwa app ya goora ku bantu bakoresha telefone zo mu bwoko bwa iPhone, izaboneka kuri AppStore mu gihe kiri imbere, kimwe na website izajya ifasha abadafite telephoni nabo bakaryoherwa na servisi za goora.
Ukeneye ubufasha kuri servisi za gura wahamagara telefone igendanwa (+250785480172). ushobora kuba wabaza n’ikibazo kubijyanye n’iyi uservice ciye ku rukuta rwabo rwa FaceBook cyangwa ukaba wabandikira kuri e-mail: goora.ltd@gmail.com
Twakwibutsa ko igicuruzwa kimaraho iminsi 30, iyo kitaguzwe nyiracyo avugurura itangazo ryacyo ku buntu. Umuntu ukoresha kenshi App ya Goora ariko ayimenyera cyane ndetse akarushaho no kuyikunda.
TUMUKUNDE B.Dieudonne
MENYANIBI.COM


text:
Kuba umugore ari umufasha w’umugabo nkuko byanditse muri bibiliya Itangiriro 2:28 “Nuko Imana iravuga iti, si byiza ko uyu muntu aba wenyine, reka muremere umufasha umukwiriye, izindi bibiliya zikavuga “umugore umubereye ” ni bimwe mu bintu bikunze kugarukwaho no kutumvikanwaho iyo abantu basobanura uburinganire bihereye kuri bibiliya. Hari ababisobanura nkaho umugore ari uherekeza umugabo ariko ari mu nsi ye mu bijyanye n’ubushobozi bishobora kugereranywa nk’umufundi n’umuyede (aide-maçon). Nyamara iyo bisobanuwe neza mu magambo y’igiheburayo usanga atariko bimeze.
Pastor Christine Gatabazi, wagiye acukumbura uburinganire buvuye muri Bibiliya arerekana ko kuba umufasha bidahabanye n’uburinganire. Ibi ni byo bisobanuro atanga mu nyigisho yise "The blue print of the creation" aho asobanura iryo jambo "umufasha" :
Ijambo ry’igiheburayo “Ezer- kenegdo” rivuga kimwe n’iryi cyongereza “helpmeet” risobanura umufasha cyangwa “umufasha ukwiriye” . Rero asobanura byimbitse iryo jambo kugirango humvikane neza icyo kuba “umufasha” bisobanuye.
“Ezer” ufasha !
“Ezer ni ijambo rimwe rigize “Ezer-kenegdo” ryasobanuwe nk’”umufasha” mu Kinyarwanda. Usibye aho rikoreshwa mu Itangiriro 2:28 hiyongeraho izindi nshuro 19 ziboneka mu isezerano rya kera (udashyizeho amazina y’ abantu bagiye bitwa “Ezer”). Muri izo nshuro zose 19, inshuro cumi n’eshanu (15) muri zo zerekana Imana ubwayo ifasha abantu bayo :
Mu Kuva 18:4 kandi undi yiswe Eli-Ezer kuko yavuze ati “Data ni Imana kuko yankijije inkota ya Farawo”
Gutegeka kwa kabiri 33:7, 26, 29
Zaburi 20:2 ; 33:20 ; 70:5 ; 115:9, 10, 11 ; 121:1, 2 ; 124:8 ; 146:5 ;
Hoseya 13:9
Igihe kimwe Imana yahaga ubufasha ubwoko bwayo ibinyujije muri Dawidi (Zaburi 89:18-19)
Inshuro eshatu, Imana yahaye ubufasha bw’imbaraga zo kurwana k’ ubwoko bwayo bwa Isirayeli nk’uko tubibona muri Ezekiyeli 12:14 na Daniyeli 11:45. Muri izo nshuro eshatu zose ukora igikorwa cyo gufasha aba aruta cyangwa arusha imbaraga uwo afasha.
Muri izo nzego nzego eshatu zose zo gufasha, ufasha aba angana cyangwa aruta uwakira. Nta gushidikanya rero muri izo nshuro 15 mu nshuro cumi n’icyenda zose herekanwa Imana isumba kure abantu iba ifasha.
Bigaragare rero ko nta hantu mu isezerano rya kera herekanwa umuntu uri munsi cyangwa hasi (inferior) atanga ubufasha. Rero Ijambo “Ezer” ni imbaraga ntago ari intege nke, ubusanzwe ufasha aba afite icyo atanga k’ukeneye gufashwa.
“Kenegdo”
Irindi jambo ry’igiheburayo naryo riri mu ijambo “umufasha” “umufasha ukwiriye” ni “Kenegdo” ukwiriye cyangwa ubereye .
Nubwo Ijambo rya mbere Ezer rivuga kungana cyangwa kuba hejuru, iri ryo “ kenegdo” rirabihindura rigahita riha ubusobanuro bw’ayo magambo abiri ko bahwanye (equal) nta busumbane.
Duhereye kuri ibyo bisobanuro rero twavuga ko kuba umugore ari umufasha, bitabangamiye na gato uburinganire ndetse ntago bumugira umuntu wo hasi cyangwa udafite agaciro. Hari undi witwa Beverly Campbell watanze ibisobanuro aravuga ati "ibaze iyo iri jambo riba ryaranditswe gutya : Si byiza ko umugabo aba wenyine, Nzamuremera uwo babana w’imbaraga wamutabara kandi bangana." akomeza avuga rero hari byinshi byari guhindura mu myumvire.
Kuba umugore ari umufasha w’umugabo bihurira he n’uburinganire ?
Kuba umugore ari umufasha w’umugabo nkuko byanditse muri bibiliya Itangiriro 2:28 “Nuko Imana iravuga iti, si byiza ko uyu muntu aba wenyine, reka muremere umufasha umukwiriye, izindi bibiliya zikavuga “umugore umubereye ” ni bimwe mu bintu bikunze kugarukwaho no kutumvikanwaho iyo abantu basobanura uburinganire bihereye kuri bibiliya. Hari ababisobanura nkaho umugore ari uherekeza umugabo ariko ari mu nsi ye mu bijyanye n’ubushobozi bishobora kugereranywa nk’umufundi n’umuyede (aide-maçon). Nyamara iyo bisobanuwe neza mu magambo y’igiheburayo usanga atariko bimeze.
Labels: uburinganire


text:
Abayobozi baturutse hirya no hino mu Itorero rya Pantekote mu Rwanda (ADEPR) bahurijwe hamwe mu nyigisho zo gukomeza itorero mu gihe ryiteguraga kwizihiza yubile y’imyaka 75 rimaze ribonye izuba mu Rwanda.
Izi nyigishisho z’iminsi itanu zari zigeze ku munsi wa gatatu, ziri gutangwa n’abapasiteri batandukanye , barimo n’abanyamahanga. Bose bakagaruka ku cyo itorero risabwa mu gukomera ku buzima nyabwo, nk’irya Yesu Kirisitu. Ziri gutangirwa muri Paruwasi ya Gasave mu Mujyi wa Kigali.
Pasiteri ROB yibanze mu kwereka abayobozi ba ADEPR kutirara ngo babone ko iri torero rifite abayoboke benshi, ko bagomba kurushaho gukaza akazi, bavuga ubutumwa, banatanga ingero nziza.
Yerakana Bibiliya, agaragaza k’ikubiyemo ubuzima yifuriza buri wese, yagize ati “Imana yaravuze , Itorero (ADEPR) ririho ngo ricunge ibyo Imana yavuze.”
Yabashishikarije kandi kugenda gahoro ku muntu utumva neza iby’Imana, bakarushaho kumwegera , kuko nawe azahinduka.
Yanavuze ko Itorero iryo ari ryose ryifitemo intege nke, kandi ADEPR ikaba yakubaka ubumwe bw’amatorero.
Izi nyigisho za Pasiteri ROB zunganiwe n’iza Pasiteri Kayonde waturutse muri Nigeria, nawe ashikama ku kubwira aba bayobozi gukomera ku muhamagaro wo gukorera Imana.
Umuvugizi wa ADEPR, REV Past. Sibomana Jean, yabwiye itangazamakuru ko byari ngombwa ko abayobozi b’iri torero bahurizwa hamwe mu gihe hitegurwa kwizihiza yubile y’imyaka 75 ya ADEPR ikorera mu Rwanda , bakiga amateka y’iri torero, n’uburyo bwo kurikomeza mu mibereho yaryo.
Ibiganiro bitegura Yubile birimo abayobozi, bari mu byiciro birimo abapasiteri, abadiyakoni n’abandi.
Umuvugizi wa ADEPR yavuze ko mu isozwa ry’ibi biganiro, hazaherukirwa ku rubyiruko rwa ADEPR, narwo ngo rutozwe uko rugomba kubaho, rukorera Imana n’Igihugu.
Hagati aho, nubwo ADEPR ubu ngo ibarirwa abayoboke bageze muri miliyoni ebyiri, Umuvugizi wayo avuga ko intumbero ari no kubongera.
ADEPR mu mibereho myiza y’abaturage
Iri torero rivuga ko nubwo rishinzwe kwigisha ubutumwa bwiza, ryita no ku mibereho myiza y’abaturage, rikaba rifite amashuri, amavuriro menshi.
Ariko by’umwihariko, Rev Past Siboma yishimira cyane umusanzu iri torero ritanga mu kwigisha abatazi gusoma no kwandika.
Yaboneyeho no gushimira Umukuru w’Igihugu ko ubu abana babona uburezi, kandi n’abize gusoma no kwandika bakuze hari abinjira mu mashuri abanza, bakajya mu yisumbuye , bakanaminuza.
Uretse ibi, iri torero rivuga ko ryagiye ryubakira abatishoboye, by’umwihariko abarokotse Jenoside yakorewe Abatutsi, kandi ko rizabikomeza.
Nubwo kwizihiza Yubile biteganyijwe kuwa 21 Ugushyingo 2015 i Kigali, hirya no hino mu gihugu mu maparuwasi y’iri torero, Rev Past Sibomana avuga ko bayijihirijeyo , kuko bose batari kuza mu murwa mukuru.
Ubuyobozi bw’iri torero bwagaragaje ko abashyitsi bo hirya no hino bamaze kugera mu Rwanda muri Yubile ya ADEPR ari abo muri Canada, Leta Zunze Ubumwe za Amerika, Suwedi, Nigeria, Niger, Tanzania na Repuburika Iharanira Demokarasi ya Congo.


text:
Marumba yari umuhigi n’umutezi w’inyamaswa ziribwa n’izitaribwa: imbogo, inyemera, impongo, amasha, ingwe, imondo, ibyondi, inkima, n’izindi; dore ko n’abaturanyi be bose bo muri ako karere k’ishyamba rya Cyingogo bari abatezi b’inyamaswa.
Amaze kubona umwuga we uhimbaje, yigira inama yo kujya atura impu z’inyamaswa yishe kwa Semugeshi, arabitangira, arazitura, Semugeshi arabimushima, bituma amugira umutoni we; amugabira abahigi bose batuye mu Cyingogo. Abahigi barayoboka bamutura impu, na we akazijyana ibwami, mbese biba umuhango we.
Bukeye, abahigi yagabanye babonye ko bimukijije kandi atakijya mu ishyamba, batangira kumugirira ishyari; bakamuca ruhinganyuma, inyamaswa zaguye mu mitego yabahaye, bakazitegura bakabaga, impu bakazijyanira ibwami, bakazitura ku giti cyabo kugira ngo bamenyekane babone uko barega Marumba ibinyoma; biba bityo iminsi.
Marumba abonye batakimuzanira impu, ararakara ajya kurega ibwami. Abwira Semugeshi ati "Abantu duturanye, iyo nteze imitego yanjye igafata, bansha ruhinganyuma bakayitegura." Semugeshi arabatumiza agira ngo baze baburane.
Baraza, bageze ibwami bati "Ngaho Marumba shinja abantu bawe". Marumba aratangira ati "Aba bantu nabagabanye ari abatezi, none nsigaye ntega imitego bakansha ruhinganyuma bakayitegurira, nimubambarize ikibibatera!"
Na bo bahabwa urubuga rwo kwiregura baraterura bati "Marumba aratubeshyera; dufite imitego yacu bwite, iyo ifashe ni yo dutegura."
Abacamanza bamaze kumva impande zombi bati "Marumba erekana ibimenyetso bibahamya cyangwa utange abagabo babibonye!" Marumba abibura byombi abacamanza bati "Uratsinzwe; dusanze urega ubusa; none genda uzabubikire, maze nubabona uzaberekane by’imvaho."
Nuko Marumba arashwiragira aragenda, ageze iwe akoranya inshuti ze zose, bajya inama yo kujya baca ijoro mo kabiri, bakajya mu ishyamba kureba imitego yabo.
Batangiye kugenza batyo babandi bayiteguraga baracwedeka. Biba aho bisa n’ibyibagirana. Marumba na bagenzi be babonye ko imitego yabo yasugiye itagitegurwa, baradohoka barekera iyo ntibongera kujya bayisura, ariko Marumba akababwa. Bigeze aho agira akambuguyu ko kujya ayisura wenyine, kuko abandi batakibyitayeho.
Igihe akigingimiranya ingeso y’abaturanyi be irabyuka; bajya mu mitego barayitegura. Marumba abyumvise ararubira; bigeze mu gicuku cya nyuma amena ijoro ajya mu ishyamba; akiryegera ahubirana n’imbogo yabyaye iramwesa imuribatira aho; bukeye basanga intumbi igaramye mu kinani. Kuva ubwo rero babikurizaho umugani babona umuntu wazindutse cyane bati "Yazindutse iya Marumba".